5 negeri beralih ke Fasa 4 PPN
5 November 2021, 10:01 pm
PETALING JAYA – Kerajaan bersetuju membenarkan lima buah negeri iaitu Perlis, Perak, Pulau Pinang, Sabah dan Kedah beralih dari Fasa 3 ke Fasa 4 Pelan Pemulihan Negara (PPN) bermula 8 November ini.
Menteri Kanan Pertahanan, Datuk Seri Hishammuddin Tun Hussein berkata, keputusan itu dipersetujui Jawatankuasa Khas Pengurusan Pandemik Covid-19 setelah mengambil kira penilaian risiko semasa yang dilaksanakan Kementerian Kesihatan (KKM) dan Majlis Keselamatan Negara (MKN).
“Prosedur operasi standard (SOP) bagi negeri-negeri yang memasuki Fasa 4 adalah sama dengan sebelum ini.
“Keterangan SOP terkini akan dikemas kini oleh MKN di laman sesawang rasmi www.mkn.gov.my,” katanya dalam satu kenyataan di sini hari ini.
Selain itu, katanya, remaja berusia bawah 18 tahun yang telah lengkap divaksin dibenarkan memasuki stadium bermula 8 November ini.
“Individu lengkap vaksinasi bagi semua peringkat umur dibenarkan memasuki stadium termasuklah semua fasiliti sukan dan syarat ini dimasukkan di dalam SOP,” ujarnya.

Dalam pada itu, Hishammuddin menjelaskan pengurusan stesen kuarantin hotel akan beralih kepada stesen kuarantin swasta.
Katanya, ia berdasarkan Garis Panduan Pembukaan, Pengoperasian dan Pemantauan Stesen Kuarantin Swasta yang disediakan Agensi Pengurusan Bencana Negara (NADMA) dan akan bermula tujuh hari selepas diluluskan Mesyuarat Jawatankuasa Khas Pengurusan Pandemik Covid-19, hari ini.
“Kutipan kos operasi Covid-19 berjumlah RM2,600 per pengembara bukan warganegara dimansuhkan manakala caj bagi stesen kuarantin masih berkuat kuasa dan caj yang dikenakan stesen kuarantin swasta adalah pada kadar yang sama (pakej standard) seperti sebelum ini yang berkuat kuasa pada 15 November depan.
“Kos kuarantin bagi tujuh kumpulan warganegara Malaysia yang dikecualikan bayaran caj kuarantin ditanggung oleh kerajaan,” katanya.
Tambahnya, ujian ulangan saringan pengesanan Covid-19 akan diselaraskan oleh KKM menerusi Jabatan Kesihatan Negeri atau Daerah yang berkaitan. – K! ONLINE


Tiga kluster baharu dilaporkan
Oleh SITI A'ISYAH SUKAIMI

5 November 2021, 7:33 pm
PUTRAJAYA – Tiga kluster baharu Covid-19 dikenal pasti masing-masing melibatkan satu kluster tempat kerja, pendidikan tinggi dan komuniti yang menjadi antara penyumbang kepada kes harian negara hari ini.
Kluster tersebut ialah Kluster Dah 3/5 Industri Sungai Petani 2 di Kuala Muda, Kedah, Kluster Jalan Yahya 4 di Titiwangsa, Kuala Lumpur dan Kluster Muhibbah Sungai Papan di Kota Tinggi, Johor.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 4,922 kes harian hari ini termasuk 10 kes import, dengan jumlah keseluruhan kes sebanyak 2,497,265 kes.
“Daripada jumlah kes hari ini, 80 kes (1.6 peratus) adalah kategori tiga, empat dan lima serta 4,842 kes (98.4 peratus) kategori satu dan dua.
“Terdapat 5,579 kes sembuh dengan jumlah keseluruhan kes sembuh daripada Covid-19 sebanyak 2,401,823 kes,” katanya dalam satu kenyataan di sini hari ini.
Ujarnya, terdapat 549 kes sedang dirawat di Unit Rawatan Rapi dan 282 kes memerlukan bantuan pernafasan. -K! ONLINE


Polis cari saksi kes kemalangan motosikal
Oleh FITRI HAZIM

5 November 2021, 7:21 pm
PETALING JAYA – Polis meminta orang ramai tampil bagi membantu siasatan berhubung kemalangan maut melibatkan seorang penunggang motosikal di Ara Damansara, di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima satu laporan polis berhubung kejadian itu pada pukul 5.59 petang semalam.
“Kejadian pukul 5.20 petang itu melibatkan sebuah motosikal jenis SYM BX100 dan siasatan awal mendapati mangsa yang merupakan lelaki warga asing berusia 44 tahun itu dipercayai telah terbabas lalu merempuh pembahagi konkrit di tengah jalan.
“Rempuhan itu telah mengakibatkan mangsa tercampak ke laluan bertentangan dan disahkan telah meninggal dunia di lokasi kejadian.” katanya dalam satu kenyataan hari ini.
Jelas beliau, sesiapa yang melihat atau berada di tempat kejadian, mohon tampil ke balai polis yang berhampiran atau berhubung terus dengan Pegawai Penyiasat Trafik, Inspektor Rina Murniza Ibrahim di talian 013-9738580 bagi membantu siasatan. – K! ONLINE


MUI keluar fatwa haram beri wang kepada pengemis
Oleh KOSMO!

5 November 2021, 7:00 pm
JAKARTA – Sebuah pertubuhan  ulama Indonesia baru-baru ini mengeluarkan fatwa yang mengatakan hukum memberi wang kepada pengemis di jalanan adalah  haram, lapor laman berita Coconuts semalam.
Majlis Ulama Indonesia (MUI) Sulawesi Selatan yang merupakan antara badan ulama tertinggi dan paling berpengaruh di negara itu mengeluarkan fatwa tersebut minggu ini.
Ia adalah berdasarkan tafsiran undang-undang dan ajaran Islam. Menurut majlis itu, pemberian wang kepada pengemis hanya membuatkan serta membolehkan mereka terus mengemis.
“Pemberian wang kepada pengemis jalanan menyokong tindakan mereka dan pada masa yang sama gagal untuk mendidik kumpulan itu untuk membina akhlak yang baik,” kata Setiausaha Agung MUI Sulawesi Selatan, Muammar Bakri
Beliau menambah, perbuatan itu adalah satu dosa kepada pemberi dan juga penerima.
Terdapat banyak laporan mengenai sindiket yang mengambil bahagian daripada wang yang diberikan kepada pengemis jalanan, termasuk kanak-kanak di Indonesia.

Malah, terdapat juga fenomena orang kaya yang pergi ke bandar-bandar besar untuk mengemis memandangkan lebih mudah meraih simpati orang ramai berbanding bekerja seperti biasa.
Dalam fatwanya, MUI memberi amaran bahawa mereka yang meminta-minta walaupun berkemampuan dari segi fizikal dan mental dianggap melakukan dosa yang lebih besar.
Tambahan pula, kehadiran pengemis jalanan juga boleh mengganggu keselamatan dan ketenteraman di kawasan awam.
MUI menasihatkan orang ramai untuk menyalurkan wang mereka melalui pertubuhan amal yang dipercayai. – AGENSI


28 calon BN perlu tandatangan SD tidak lompat parti
Oleh DIYANATUL ATIQAH ZAKARYA

5 November 2021, 6:45 pm
ALOR GAJAH – Semua calon Barisan Nasional (BN) akan menandatangani beberapa dokumen akuan bersumpah (SD) yang disediakan bahagian perundangan parti itu bagi memastikan tiada tindakan lompat parti selepas Pilihan Raya Negeri (PRN) Melaka pada 20 November ini.
Pengarah Pilihan Raya BN, Datuk Seri Mohamad Hasan berkata, bahagian guaman parti itu sedang melakukan persiapan meneliti dokumen SD yang akan ditandatangani kesemua 28 calon parti komponen itu sebelum ditauliahkan pada pengumuman rasmi esok.
“Kumpulan peguam kita telahpun buat persiapan teliti untuk kita kekalkan supaya tidak ada lagi mereka yang menang atas tiket BN melompat. Ini amat penting demi memastikan kestabilan politik di negara.
“Jadi, kalau sementara ini dalam Parlimen atau Dewan Undangan Negeri (DUN) belum ada lagi akta atau enakmen ini, maka kita terpaksa membuat SD dan ada dua atau tiga lagi dokumen untuk ditandatangani calon,” katanya.
Beliau berkata demikian pada majlis penyerahan Negeri Sembilan sebagai negeri angkat kepada Parlimen Masjid Tanah di Kampung Pulau di sini, hari ini.
Mengulas lanjut beliau turut memberitahu, pihaknya juga telah membuat pertemuan dengan kesemua calon untuk memberikan taklimat mengenai proses pencalonan esok.

“Ya, saya telah berjumpa dengan semua calon supaya mereka kenal pasti penyokong dan pencadang sebagai wakil calon.
“Jadi, mereka boleh bersiap sedia kerana kita tidak buat pengumuman di Melaka tetapi secara siaran media di Kuala Lumpur,” katanya.-K! ONLINE


Lima pengedar dadah dicekup
5 November 2021, 6:06 pm
SUBANG JAYA- Cubaan lima lelaki mengedar dadah gagal apabila mereka ditahan bersama ganja dan ketamin bernilai RM5,200 secara berasingan pada Isnin dan Selasa lalu.
Ketua Polis Daerah Subang Jaya, Asisten Komisioner Abd. Khalid Othman berkata, suspek yang berusia dalam lingkungan 20-an dipercayai pengedar dadah itu diberkas di daerah ini dan Shah Alam.
“Dalam serbuan pertama pada 1 November lalu, kita menahan seorang lelaki dan merampas 33 paket plastik ketulan mampat daun kering disyaki ganja di sebuah rumah di daerah ini.
“Serbuan kedua pada 2 November lalu dibuat di lobi sebuah pangsapuri di Bukit Jelutong, Shah Alam yang membawa kepada penahanan seorang lelaki bersama satu plastik lutsinar ganja di dalam kotak dibawanya,” ujarnya dalam kenyataan hari ini.
Hasil soal siasat terhadap suspek itu membawa kepada satu lagi serbuan di sebuah unit kediaman pangsapuri yang sama.
“Kita menahan dua lagi lelaki bersama sembilan paket plastik lutsinar berisi ganja dan satu plastik berisi ketamin.

“Seorang lagi lelaki ditahan dalam serbuan di Taman Perindustrian UEP Subang Jaya pukul 4 petang pada hari sama sebelum dibawa ke rumahnya di USJ 5 dan menemui satu ketulan mampat ganja seberat 1,033 gram,” katanya.
Jelas beliau, hasil ujian saringan awal air kencing dilakukan terhadap semua suspek mendapati empat daripada mereka positif dadah jenis ganja. – K! ONLINE


Dua remaja perempuan lari dari rumah penjagaan dicari
Oleh NOR AINNA HAMZAH

5 November 2021, 7:03 pm
REMBAU – Polis kini sedang mencari serta mengesan dua remaja perempuan yang dipercayai melarikan diri dari rumah penjagaan kanak-kanak, di daerah ini, 26 Oktober lalu.
Ketua Polis Daerah Rembau, Deputi Superintendan, Hazri Mohamad berkata, kira-kira pukul 3.50 pagi, semasa kakitangan rumah penjagaan berkenaan membuat rondaan di dalam asrama mendapati dua remaja perempuan telah tiada di atas katil masing-masing.
Menurutnya, kakitangan tersebut telah mencari dan memanggil nama seramai 99 orang kanak-kanak yang ada sedangkan jumlah kanak-kanak sebenar seramai 101 orang.
“Kakitangan tersebut telah segera membuat laporan polis dan hasil siasatan mendapati remaja berusia 14 dan 15 tahun itu tidak membawa apa-apa pakaian bersama semasa melarikan diri.
“Sehubungan itu, individu yang mempunyai maklumat berhubung lokasi terkini dua remaja berkenaan boleh lah menghubungi pegawai penyiasat kes, Sarjan J. Manivanan ditalian 019-8148463 atau hubungi Pusat Kawalan IPD Rembau di talian 06-6851999,” katanya dalam satu kenyataan hari ini.
Sementara itu, Hazri berkata, remaja berusia 14 tahun bernama Siti Nur Hidayah Agus, ketinggian 147 sentimeter, berkulit kuning langsat dan kali terakhir dilihat berbaju kurung.

Manakala, remaja berusia 15 tahun bernama Nur Aleya Batrisha Mohamad Faizul, dengan ketinggian 143 sentimeter, juga berkulit kuning langsat dan kali terakhir dilihat berbaju kurung.
“Kita harap kanak-kanak ini akan dapat segera ditemui,” katanya.- K! ONLINE


Pemandu lori kanvas ‘terbang’ tampil buat laporan
Oleh FITRI HAZIM

5 November 2021, 6:37 pm
SEPANG – Pemandu lori yang terbabit dalam kejadian kanvas ‘terbang’ hingga menyebabkan penunggang dan pembonceng motosikal tampil membuat laporan di Ibu Pejabat Polis Daerah (IPD) Sepang, pagi tadi.
Timbalan Ketua Polis Daerah Sepang, Superintendan Md. Noor Aehwan Mohammad berkata, pemandu lori dan subkontraktor tersebut memberi kerjasama bagi membantu siasatan.
Menurutnya, setakat ini, penunggang dan pembonceng motosikal masih belum membuat laporan.
Berita berkaitan: Nyaris digilis angkara kanvas lori terbang
Terdahulu, Kosmo! Online melaporkan mengenai rakaman video yang tular di laman media sosial menunjukkan sekeping kanvas yang diikat pada sebuah lori tercabut dan terbang ke arah penunggang motosikal mengakibatkan kenderaan mereka hilang kawalan dan terlanggar bahagian tayar sebuah treler.
Susulan kejadian itu, polis sedang mengenal pasti semua kenderaan yang terlibat untuk siasatan lanjut. – K! ONLINE


Cukai RM9.41 juta, Muhammad Shafee mohon gantung prosiding kes
Oleh NUZULSHAM SHAMSUDDIN

5 November 2021, 7:14 pm
KUALA LUMPUR – Peguam terkemuka Tan Sri Muhammad Shafee Abdullah memfailkan permohonan untuk menggantung prosiding kes  saman yang difailkan Lembaga Hasil Dalam Negeri (LHDN)  yang menuntutnya membayar tunggakan cukai pendapatan RM9.41 juta sementara rayuannya kepada Pesuruhjaya Khas Cukai Pendapatan Malaysia diputuskan.
Melalui dokumen yang diperoleh, Muhammad Shafee, 69, memfailkan permohonan itu pada 3 November lalu supaya prosiding itu digantung sementara menunggu permohonan Datuk Seri Najib Tun Razak dan anak lelakinya, Datuk Mohd Nazifuddin untuk mendapatkan kebenaran bagi merayu ke Mahkamah Persekutuan berhubung kes saman cukai terhadap mereka didengar di Mahkamah Persekutuan pada 16 Februari depan.
Selain itu antara alasan lain ialah pemohon telah memfailkan notis rayuan iaitu Borang Q terhadap notis-notis taksiran tambahan bagi tahun taksiran 2011,2012, 2013, 2014 dan 2016 kepada LHDN pada 27 Jun 2019 selain terdapat keadaan istimewa yang wujud bagi membenarkan permohonannya untuk menggantung prosiding berkenaan.
Sebelum ini pada 13 September lalu, Najib dan Mohd. Nazifuddin memfailkan notis usul untuk mengetepikan keputusan Mahkamah Rayuan berhubung pembayaran tunggakan cukai masing-masing berjumlah RM1.69 bilion dan RM37.6 juta kepada LHDN.
Pada September lalu LHDN telah memfailkan penghakiman terus berhubung saman terhadap Muhammad Shafee yang menuntutnya membayar cukai pendapatan berjumlah RM9.41 juta.
Penghakiman terus ialah apabila mahkamah memutuskan kes tertentu melalui hujahan dan afidavit tanpa mendengar keterangan saksi dalam perbicaraan.

Pada 13 Oktober lalu,  LHDN memohon untuk membatalkan tuntutan balas yang dikemukakan Muhammad Shafee berhubung tunggakan cukai pendapatan berjumlah RM9.41 juta.
Pada 6 Mei lalu pula,  LHDN memfailkan saman terhadap Muhammad Shafee menuntutnya membayar cukai pendapatan berjumlah RM9.41 juta.
Kerajaan Malaysia selaku plaintif memfailkan writ saman dan pernyataan tuntutan melalui LHDN di Mahkamah Tinggi di sini dengan menamakan Muhammad Shafee sebagai defendan bagi tunggakan cukai itu selama lima tahun.-K! ONLINE


Ziyad, jurulatih gagal sampai pada waktu ditetapkan
Oleh SUBKHI SUDARJI

5 November 2021, 6:15 pm
PUTRAJAYA – Jawatankuasa Siasatan Dalaman yang ditubuhkan bagi mencari dan mengenal pasti insiden melibatkan atlet para negara, Muhammad Ziyad Zolkefli mendapati dia dan jurulatihnya, Mohd. Faizol Harun tidak dapat membuktikan mereka sampai pada waktu yang ditetapkan.
Menteri Belia dan Sukan, Datuk Seri Ahmad Faizal Azumu berkata, keputusan itu dibuat hasil sesi temubual serta dokumen-dokumen berkaitan yang diperolehi.
Menurutnya, atlet dan jurulatih berkenaan tidak dapat membuktikan mereka sampai pada waktu yang ditetapkan untuk pendaftaran di CallRoom 1 walaupun pada mereka beranggapan sampai sebelum tamat waktu pendaftaran.
“Walaupun terpaksa menerima keputusan yang dibuat World Para Athletic (WPA), pihak Persatuan Olahraga Para Malaysia dan Majlis Sukan Negara akan tetap mengemukakan pandangan Malaysia ekoran kekeliruan peraturan teknikal Para Olahraga khususnya mengenai peraturan Did Not Start (DNS).
“Seperti kita sedia maklum, pegawai teknikal menegaskan Ziyad dan dua atlet dari Australia dan Ecuador telah melewati tempoh masa melaporkan diri tetapi masih dibenarkan beraksi,” katanya menerusi satu kenyataan di sini hari ini.
Jawatankuasa Siasatan Dalaman tersebut dilantik pada 15 September lalu bagi mencari dan mengenal pasti insiden yang berlaku terhadap Ziyad pada acara Lontar Peluru F20 di Temasya Sukan Paralimpik Tokyo 2020.

Jawatankuasa itu juga bertanggungjawab mengemukakan laporan dan cadangan penambahbaikan kepada Kementerian Belia dan Sukan.
Tambah Ahmad Faizal, pihaknya memandang serius isu tersebut dan semua pihak harus lebih bertanggungjawab pada masa akan datang. – K! ONLINE


Barangan elektrik RM2 juta tanpa kelulusan dirampas
5 November 2021, 6:55 pm
PETALING JAYA – Suruhanjaya Tenaga (ST) merampas peralatan elektrik yang tidak mendapat kelulusan dianggarkan bernilai RM2 juta dalam serbuan ke atas empat buah gudang di Kuala Lumpur, Pulau Pinang serta Johor
Serbuan itu dilakukan dengan kerjasama oleh Kementerian Perdagangan Dalam Negeri dan Hal Ehwal Pengguna (KPDNHEP) serta SIRIM hasil daripada aduan berkenaan penjualan kelengkapan elektrik secara online yang menggunakan label SIRIM palsu.
Pengarah Penguatkuasaan dan Operasi Kawasan ST, Mohd. Elmi Anas berkata, kesemua barangan elektrik itu didapati gagal mematuhi undang-undang yang ditetapkan.
“Kelengkapan elektrik tersebut didapati gagal mematuhi beberapa keperluan undang-undang seperti tidak mempunyai Perakuan Kelulusan mengimport atau mengilang daripada ST sebelum ia dibawa masuk atau dikilang, tidak dilekatkan dengan label SIRIM-ST dan menggunakan label SIRIM-ST palsu.
“Antara barang yang dirampas dalam operasi itu seperti kabel pendawaian pelbagai saiz, lampu LED, soket air keluar serta penyesuai elektrik,” katanya dalam satu kenyataan di sini hari ini.
Jelasnya, pihak ST akan menjalankan siasatan serta mengambil tindakan undang-undang kepada mana-mana pengimport, pengilang atau penjual yang didapati gagal mematuhi Akta Bekalan Elektrik 1990 (Akta 447) dan Peraturan-Peraturan Elektrik 1994.

“Bagi kes pemalsuan label pula, tindakan undang-undang akan diambil oleh KPDNHEP di bawah Akta Perihal Dagangan 2011 (Akta 730),” ujarnya.
Tegasnya, pengguna dinasihatkan untuk membeli kelengkapan elektrik yang hanya diluluskan ST dan dilekatkan label keselamatan SIRIM-ST bagi mengelakkan berlakunya sebarang kejadian renjatan atau kebakaran. – K! ONLINE


Tidak diterima bekerja kerana miliki nama ‘Squid Game’
Oleh KOSMO!

5 November 2021, 6:20 pm
LONDON – Seorang pemain permainan video atau gamer yang bekerja dalam industri pengiklanan hilang kerja gara-gara dia menggunakan nama samaran ‘Squid Game’, lapor Badan Penyiaran Britain (BBC).
Lydia Ellery, 32, menggunakan nama samaran ‘Squid Game’ menerusi akaun rangkaian televisyen Twitch dan Instagram miliknya sejak 11 tahun lalu.
Namun, kemunculan siri televisyen Netflix dengan nama serupa baru-baru ini menyebabkan Ellery turut terkena tempias populariti siri dari Korea Selatan itu apabila menerima komen negatif daripada orang ramai.
“Saya menerima kecaman dan tidak diterima bekerja kerana mempunyai nama samaran Squid Game,” katanya.
Tambahnya, nama squid yang digunakan pada beberapa platform online miliknya itu dipilih Ellery secara spontan dan rakan-rakannya juga memanggil dia dengan panggilan ‘squid’.
Kini, orang ramai menyangka akaun Instagram milik Ellery adalah akaun rasmi siri Squid Game.

“Saya menerima mesej daripada beberapa individu yang memarahi saya kerana menganggap saya telah mencuri nama Squid Game daripada siri tersebut,” katanya yang menambah, dia terpaksa mengubah nama rasmi bagi akaun Instagramnya biarpun sudah menggunakan nama Squid Game selama lebih satu dekad.
Malah, Ellery yang berkhidmat dalam bidang periklanan juga berdepan kesukaran dalam kerjaya apabila klien enggan berurusan dengannya kerana menganggap dia mempunyai kaitan dengan siri televisyen yang memaparkan aksi ganas itu.
“Saya berasa sedih dengan apa yang berlaku dan menyesal,” katanya. – AGENSI


Dua jam tangkap ular sawa batik
Oleh ASLIZA MUSA

5 November 2021, 5:57 pm
IPOH – Seekor ular sawa batik seberat 80 kilogram (kg) berjaya ditangkap di sebuah padang golf di Meru Raya di sini hari ini.
Kehadiran reptilia berukuran 5.4 meter itu disedari pada pukul 12 tengahari oleh orang awam.
Ketua Shift Angkatan Pertahanan Awam Malaysia (APM) Daerah Kinta, Leftenan Muda (PA) Mohd. Nazri Sulaiman berkata, sebaik tiba pihaknya mendapati ular itu sedang berlingkar dalam semak di tepi padang golf.
Katanya, keadaan ular itu yang agresif dipercayai kerana lapar menyebabkan operasi menangkap mengambil masa hampir dua jam.
“Reptilia itu berjaya ditangkap menggunakan peralatan khas dan dibawa ke pejabat APM Daerah Kinta sebelum dilepaskan ke habitat asal,” katanya.- K! ONLINE


Rumah tangga berantakan? Yasmin Hani masih isteri Shahrin
Oleh MOHD. HAIKAL ISA

5 November 2021, 5:53 pm
PETALING JAYA –  “Banyak yang telah saya lalui sejak kebelakangan ini.”
Demikian antara luahan rasa hati pelakon dan pengacara, Yasmin Hani seperti membayangkan beratnya badai yang melanda dalam perkahwinannya bersama Shahrin Razali.
Pemilik nama sebenar, Yasmin Hani Ismail Richardson itu bagaimanapun sangat bersyukur kerana banyak pihak tidak henti-henti memberikan sokongan terhadap dirinya pada waktu sukar ketika ini.
“Saya berasa sangat bersyukur dapat tahu ramai yang munculkan diri dan memberi sokongan tidak berbelah bahagi kepada saya.
“Terima kasih kepada kalian semua orang yang baik-baik. Bless your hearts (terima kasih atas keprihatinan).
“Terus senyum dan percaya keadaan akan jadi lebih baik. Insya-Allah,” kata Yasmin menerusi satu hantaran status Instagram.

Terdahulu, ibu kepada dua cahaya mata itu mendedahkan dalam satu program hiburan bahawa rumah tangganya dengan suami sedang dilanda masalah.
Kata Yasmin, dia masih berstatus isteri kepada Shahrin yang merupakan bekas pemain drum Blackrose dan hanya akan mendedahkan lebih lanjut tentang status perkahwinan mereka apabila dirinya sudah bersedia.
Yasmin dan Shahrin berkahwin pada 2011 dan dikurniakan dua orang cahaya mata iaitu Noah Ismail Wong, 8, dan Eissa Elzander Wong, 5. – K! ONLINE


Malaysia komited laksana tindakan perubahan iklim
Oleh SUBKHI SUDARJI

5 November 2021, 5:38 pm
PUTRAJAYA – Malaysia bersama 131 negara lain akan menandatangani Deklarasi Pemimpin mengenai Hutan dan Guna Tanah dan Ikrar Metana Global bagi menunjukkan komitmen dan usaha progresif negara untuk melaksanakan tindakan perubahan iklim sekali gus menyumbang kepada matlamat global.
Kementerian Alam Sekitar dan Air (KASA) berkata, deklarasi itu adalah selaras dengan komitmen negara untuk terus mengekalkan sekurang-kurangnya 50 peratus daripada keluasan tanah negara sebagai hutan dan litupan pokok.
Katanya, Jemaah Menteri pada 3 November 2021 telah bersetuju supaya Menteri Alam Sekitar dan Air, Datuk Seri Tuan Ibrahim Tuan Man mengetuai delegasi Malaysia pada sesi rundingan Segmen Peringkat Tinggi di Persidangan Ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) pada 9 dan 10 November ini.
Menurutnya, selaku ketua delagasi, Tuan Ibrahim juga akan menyampaikan Kenyataan Negara pada sesi rundingan berkenaan.
“Jemaah Menteri juga telah bersetuju supaya Malaysia menandatangani Deklarasi Pemimpin mengenai Hutan dan Guna Tanah dan Ikrar Metana Global bagi menunjukkan komitmen dan usaha progresif negara untuk melaksanakan tindakan perubahan iklim yang akan menyumbang kepada matlamat global.
“Kedua-dua ikrar dan deklarasi ini telah dilancarkan di UNFCCC COP-26 yang kini sedang berlangsung di Glasgow, Scotland bermula pada 31 Oktober hingga 12 November 2021,” katanya menerusi satu kenyataan hari ini.

Menurutnya, deklarasi Pemimpin mengenai Hutan dan Guna Tanah adalah bertujuan memperkukuhkan komitmen negara-negara terhadap penggunaan tanah, pemuliharaan dan pengurusan hutan serta ekosistem yang lain secara mampan.
Katanya, Malaysia juga akan menyertai 103 negara lain dalam Ikrar Metana Global bagi mendapatkan komitmen dan persetujuan bersama untuk mengurangkan pelepasan metana global sekurang-kurangnya sebanyak 30 peratus menjelang tahun 2030 berbanding tahapnya pada tahun 2020. – K! ONLINE


DAP senaraikan dua calon baharu bagi PRN Melaka
5 November 2021, 5:46 pm
PETALING JAYA – DAP mengumumkan akan meletakkan dua calon baharu bagi Pilihan Raya Negeri (PRN) Melaka yang akan diadakan pada 20 November ini.
Setiausaha Agung DAP, Lim Guan Eng berkata, DAP akan menghantar keseluruhan lapan calon yang akan bertanding bagi PRN Melaka kali ini termasuk dua orang muka baharu terbabit.
“Kedua-dua calon baharu tersebut ialah Muhamad Danish Zainudin, akan bertanding di DUN Pengkalan Batu manakala Leng Chau Yen pula di DUN Bandar Hilir.
“Sementara itu, enam calon lain adalah, Datuk Tey Kok Kiew (DUN Bemban); G. Saminathan (DUN Gadek); Kerk Chee Yee (DUN Ayer Keroh); Allex Seah Shoo Chin (DUN Kesidang); Damian Yeo Shen Li (DUN Duyong); serta Low Chee Leong (DUN Kota Laksamana),” katanya.
Beliau berkata demikian pada satu sidang akhbar yang diadakan secara maya di Facebook DAP sebentar tadi.
Tambahnya, kesemua lapan calon terbabit akan menggunakan logo Pakatan Harapan (PH) bagi pilihan raya itu nanti. – K! ONLINE


Keputusan rayuan Anwar kembalikan saman pemula kes liwat Februari 2022
Oleh NUZULSHAM SHAMSUDDIN

5 November 2021, 4:51 pm
PUTRAJAYA – Mahkamah Rayuan di sini hari ini menetapkan 23 Februari depan bagi keputusan rayuan Datuk Seri Anwar Ibrahim sama ada beliau dibenar untuk mengembalikan saman pemulanya terhadap kerajaan berhubung sabitan kes liwat bekas pembantunya, Mohd. Saiful Bukhari Azlan.
Hakim Datuk Lee Swee Seng bersama-sama Datuk Abu Bakar Jais dan Datuk Supang Lian memutuskan demikian selepas mendengar hujah daripada kedua-dua belah pihak pada prosiding kes melalui apklikasi Zoom.
Terdahulu, mahkamah diberitahu bahawa keputusan Mahkamah Tinggi yang membatalkan saman Anwar terhadap kerajaan bagi mengetepikan sabitan kes liwat keduanya dibuat berdasarkan fakta dan bukti.
Peguam Kanan Persekutuan, Suzana Atan ketika berhujah berkata, mahkamah memutuskan bahawa dakwaan Datuk Seri Najib Tun Razak membayar RM9.5 juta kepada peguam Tan Sri Muhammad Shafee Abdullah yang dilantik secara fiat (surat lantikan) sebagai Pendakwa Raya dalam rayuan kes liwat itu adalah tidak berasas.
Suzana berkata, Anwar sudah mendapat perbicaraan yang adil dan beliau dibebaskan oleh mahkamah tinggi daripada tuduhan tersebut.
Sementara itu, peguam Datuk Seri Gopal Sri Ram yang mewakili Anwar berkata, kes saman itu hendaklah dikembalikan ke mahkamah tinggi supaya sama ada dakwaan pembayaran terbabit benar atau sebaliknya boleh ditentukan oleh mahkamah.

Ahli Parlimen Port Dickson itu melalui saman pemula yang difailkan pada 9 Jun 2017 mendakwa beliau tidak dibicarakan dengan adil dalam rayuan kes liwat itu.
Beliau memohon perisytiharan bahawa sabitan terhadapnya oleh Mahkamah Rayuan pada 7 Mac 2014 bertentangan atau melangkaui Perlembagaan Persekutuan, sehubungan itu adalah terbatal dan tidak sah.
Anwar juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan itu juga adalah terbatal dan tidak sah.
Pada 8 November 2017, mahkamah tinggi membenarkan permohonan kerajaan untuk membatalkan saman pemula Anwar selepas memutuskan bahawa kesnya tidak mempunyai asas dan sebarang bukti sebagai sokongan.
Sabitan dan hukuman penjara lima tahun ke atas Anwar bagi kesalahan meliwat Mohd. Saiful dikekalkan oleh Mahkamah Persekutuan, bagaimanapun Anwar mendapat pengampunan penuh daripada Yang di-Pertuan Agong pada 16 Mei 2018.-K! ONLINE.


Pesara polis jadi ‘ejen’ pantau keselamatan kawasan kediaman
5 November 2021, 5:53 pm
KUALA LUMPUR – Pesara Polis Diraja Malaysia (PDRM) diingatkan agar menjadi ‘ejen’ atau duta kepada pasukan itu bagi memastikan keselamatan dan kesejahteraan taman perumahan serta kampung-kampung yang didiami mereka terjaga.
Timbalan Ketua Polis Negara, Datuk Seri Mazlan Lazim berkata, mereka boleh menjadi ‘ejen’ atau duta di peringkat taman dan kampung dengan memberi nasihat kepada penduduk bagi menjamin keselamatan bersama.
“Para pesara boleh mempraktikkan pengalaman ketika bertugas dalam PDRM dengan memberi nasihat serta menjaga keselamatan sebagai bantuan kepada PDRM.
“Kita harap dengan tugas mereka menjadi ‘ejen’ itu dapat memberikan persepsi yang positif daripada orang ramai atau penduduk terhadap pasukan PDRM,” ujarnya kepada pemberita hari ini.
Terdahulu, beliau menyempurnakan Program Pengagihan Bakul Kasih Prihatin-Majlis Agama Islam Wilayah Persekutuan (MAIWP) kepada 2,000 pesara polis Kuala Lumpur di Ibu Pejabat Polis Kontinjen (IPK), dekat sini hari ini.
Turut hadir, Ketua Polis Kuala Lumpur, Datuk Azmi Abu Kassim; Pengerusi Lembaga Pemegang Amanah Yayasan Prihatin Nasional (PRIHATIN), Professor Emeritus Tan Sri Sahool Hamid Abu Bakar dan Pengerusi MAIWP, Datuk Dr. Mohd. Daud Bakar.

Mengulas berkenaan Tabung Amanah Warisan Polis (TAWP), menurut beliau, tabung berkenaan menyediakan bantuan kewangan kepada polis merangkumi lima kategori iaitu bantuan khairat kematian, bantuan pergerakan, bantuan perubatan, bantuan pendidikan dan bantuan bencana alam.
“Saya dan Ketua Polis Negara akan terus berusaha untuk mencari ruang dan peluang sebaik mungkin bagi memastikan kebajikan para pesara tidak diabaikan.
“Saya harap para pesara dapat menguar-uarkan kepada rakan-rakan pesara di luar sana dan juga mengambil masa untuk melayari portal rasmi milik Hal Ehwal Pesara PDRM di epesara.rmp.gov.my bagi tujuan pendaftaran, mengemaskini maklumat diri dan mendapatkan informasi terkini berkaitan hal ehwal pesara,” ujarnya. – K! ONLINE


Bukan senang ganti tempat Zizi Kirana – Didi Astillah
Oleh SAIRUL ZAMRI MISRANI

5 November 2021, 5:29 pm
PETALING JAYA – “Sumpah saya tak pernah terfikir akan dilamar bawak watak ketua mafia menggantikan pelakon asal Zizi Kirana.”
“Bukan senang nak bawakan watak tersebut. Banyak benda terpaksa saya pelajari. Lebih-lebih lagi nak bawakan watak yang sudah separuh jalan dibawakan orang lain”.
Demikian jawapan pelakon meningkat naik Didi Astillah menceritakan serba sedikit pengalaman yang dilaluinya selepas diberi tanggungjawab menggalas watak sebagai ketua mafia menerusi drama Jamu Nesan arahan Datuk Rafiena.
Menurut Didi atau nama sebenarnya Dayang Nazilah Awang Astillah, 25, dia turut berdepan dengan pelbagai cabaran yang tidak pernah difikirkannya sebelum ini demi menjayakan watak tersebut.
“Jujur masa dapat je panggilan untuk tawaran watak ini, saya rasa sukar sangat nak terima dan bawa. Membuatkan saya rasa lebih susah apabila watak tersebut sudah dibawa separuh jalan oleh Zizi Kirana.
“Bukan senang nak jadi macam dia. Nak tak nak saya terpaksa pakai mask (pelitup muka) setiap masa untuk tidak nampak terlalu jauh dengan Zizi yang sebenar.

“Pakai mask pun dah panas dan tak selesa. Bayangkan untuk babak berlawan di tengah panas pula, bertambah sukar jadinya. Rambut palsu pun terpaksa saya pakai untuk sesetengah babak,” katanya kepada Kosmo! Online.
Tambah adik kepada pelakon dan penyanyi Bella Astillah itu, cabaran tersebut berjaya ditempuhnya dengan bimbingan dan tunjuk ajar pengarah.
“Ini kali pertama saya jadi ketua mafia. Sebelum ini mana pernah. Biasa bawa watak baik-baik dan wanita lembut je.
“Awal-awal masuk set memamg agak sukar dan termanggu-manggu. Tapi Datuk Rafiena banyak membantu dan tak jemu-jemu tunjuk ajar selain meyakinkan yang saya boleh lakukan,” katanya yang teruja
Terdahulu, Didi menggantikan Zizi selepas penyanyi lagu Eh itu didakwa melanggar kontrak dan gagal menyelesaikan saki-baki penggambaran drama tersebut kerana sudah bertudung. – K! ONLINE


Polis terima 29 laporan individu tolak vaksin
Oleh ROHANA MOHD. NAWI

5 November 2021, 6:00 pm
KOTA BHARU – Polis daerah ini menerima sebanyak 29 laporan daripada orang awam berhubung individu yang enggan menerima suntikan vaksin Covid-19.
Ketua Polis Daerah Kota Bharu, Asisten Komisioner Abdul Rahim Daud berkata, maklumat itu diterima daripada pelbagai golongan masyarakat dan latar belakang penduduk di daerah ini.
“Kesemua kes tersebut sudah dirujuk kepada Kementerian Kesihatan untuk tindakan lanjut.
“Sehubungan itu, saya menyeru kepada semua agar segera menerima suntikan vaksin Covid-19 demi kebaikan bersama,” katanya ketika ditemui selepas hadir Program Cuci Kubur di Tanah Perkuburan Islam Kolam, Kampung Sering di sini hari ini.
Program anjuran Kelab Peminat Eddie Hamid (EHFC) dengan kerjasama Polis Diraja Malaysia (PDRM) dan syarikat perumahan, Marshah Holding Sdn. Bhd. itu disertai kira-kira 120 peserta.
Sementara itu, Penasihat EHFC, Datuk Zulkarnain Othman berkata, semua peserta bersepakat bergotong-royong membersih tiga buah tanah perkuburan di Kampung Sering.-K! ONLINE


Air pasang banjiri bandar Teluk Intan
Oleh ZAKI SALLEH

5 November 2021, 4:32 pm
TELUK INTAN – Beberapa kawasan di bandar Teluk Intan  di sini dinaiki air berikutan fenomena air pasang besar sejak semalam.
Air dikatakan mulai naik dan melimpahi tebing sungai mulai pukul 4 pagi dari Sungai Perak, Sungai Batang Padang dan Sungai Bidor.
Tinjauan Kosmo! mendapati, beberapa buah premis perniagaan di bandar ini yang terletak berhampiran Sungai Perak dinaiki air.
Turut dinaiki air ialah bangunan Pejabat Pos Teluk Intan dan sehingga pukul 12 tengah hari tadi air masih belum surut di beberapa lokasi rendah di bandar ini.
Sementara itu, Jabatan Bomba dan Penyelamat negeri Perak dalam satu kenyataan berkata, banjir kilat berlaku di Jalan Haji Ngadi, Kampung Hujung Rintis di sini pagi tadi.
Menurut kenyataan itu, bomba menerima panggilan kecemasan berhubung kejadian berkenaan pada pukul 9.54 pagi sebelum menghantar jentera dan anggota dari Balai Bomba dan Penyelamat Teluk Intan.

“Pemeriksaan mendapati berlaku banjir kilat dipercayai daripada kejadian air pasang surut menyebabkan kira-kira 20 rumah penduduk dinaiki air sedalam 0.3 meter.
“Tiada penduduk dipindahkan tetapi pihak bomba terus berada di lokasi bagi melaksanakan pemantauan,” ujar kenyataan itu.
Bagaimanapun pun, air mulai surut menjelang pukul 12 tengah hari. – K! ONLINE.


Pemandu ‘tertidur’, main telefon, punca nahas maut Vanessa, suami?
Oleh HANISAH SELAMAT

5 November 2021, 5:30 pm
PERSOALAN sama ada pasangan selebriti Indonesia, Vanessa Angel dan suaminya, Febri Andriansyah maut dalam nahas jalan raya semalam berpunca daripada kecuaian terus hangat diperkatakan peminat di Indonedsia.
Dakwaan tersebut tambah menyakinkan apabila muncul khabar angin mengatakan pemandu peribadi mereka, Tubagus Joddy, 24, sempat memuat naik status dalam Insta Story beberapa saat sebelum kemalangan berlaku, namun bukti berkenaan sudah dipadamkan.
Beberapa pengikut Instagramnya pula mengakui sempat merakam perkongsian anak muda tersebut yang dikatakan memuatnaik keadaannya yang mengantuk selain merakam gambar meter kelajuan kenderaan bergerak 190km per jam.
Siasatan awal polis mendapati Tubagus sebenarnya mengantuk sehingga berdepan situasi dipanggil ‘micro sleep’ (terlelap) yang mengakibatkan kereta dipandunya terbabas menghentam besi penghadang jalan sehingga mengorbankan dua nyawa.
Dalam nahas yang berlaku di Tol Nganjuk menghala Surayaba, Jawa Timur, kira-kira pukul 12.36 tengah hari semalam itu juga mengakibatkan anak tunggal pasangan terbabit yang berusia 15 bulan cedera manakala pengasuhnya parah.
Begitupun, Tubagus yang juga pembantu kepercayaan Febri atau panggilannya Bibi hanya mengalami cedera ringan.

Mereka sekeluarga memulakan perjalanan ke kampung Vanessa yang mengambil masa 12 jam dengan menaiki kenderaan utiliti sukan (SUV) jenis Mitsubishi Pajero Sport berwarna putih pembantu rumah dan pemandu peribadi.
Memetik laporan portal berita Indonesia, Ketua Bahagian Perhubungan Awam Polis Daerah Jawa Timur, Gatot Repli Handoko berkata, tiga lagi penumpang lain dalam kenderaan sama hanya mengalami luka termasuk anaknya, Gala Sky Ardiansyah yang dirawat di hospital berhampiran.
Jenazah kedua-duanya dikebumikan dalam satu liang lahat di Taman Makam Islami Malaka, Pesanggrahan, Jakarta Selatan, pagi tadi.
Sementara itu, klip video ketika Vanessa dan Bibi diundang ke program YouTube bersama Denny Sumargo kembali viral apabila ramai menyedari suami pelakon dan penyanyi itu seakan-akan mahu ‘pergi’ awal apabila meninggalkan pesan kepada anak tunggal mereka.
“Dia kata, anakku Gala, orang baik ada masa lalu, orang jahat ada masa depan. Hidup tak boleh berdasarkan apa yang selalu kita fikirkan.
“Tapi Gala, kalau terjadi apa-apa dekat kamu, mungkin saya tak boleh ada dan mungkin saya tak akan sentiasa ada, tapi percayalah papa akan sentiasa menemani kamu walaupun papa sudah tiada di dunia,” kata hos berkenaan sambil menitiskan air mata.
Sebelum itu, kira-kira pukul 8 pagi Vanessa, 27, sempat memuat naik video terakhir dalam InstaStory menunjukkan dia sekeluarga berada dalam kabin kereta selain turut berkongsi video suasana perjalanan di sebuah jalan tol sambil meminta peminat meneka destinasi mereka.
Buat masa ini polis masihkan menjalankan siasatan terhadap Tubagus bagi mendapatkan maklumat sebenar berhubung insiden menyayatkan hati tersebut.
Terdahulu, aktres tersebut pernah membintangi Cinta Intan (2008), Layla Majnun (2012), Kutukan Cinta (2012), Heart Series 2 (2013), Nadin (2017), dan Jodoh Wasiat Bapak (2018).


Pembelajaran tahfiz secara online menerusi i-Huffaz
Oleh LUQMAN RIDHWAN MOHAMED NOR

5 November 2021, 3:47 pm
PUTRAJAYA – Islah Movement buat julung kalinya menganjurkan Program i—Huffaz dan melancarkan Buku Makhraj Huruf bersama Rangkaian Islah Movement baru-baru ini.
Ia dilancarkan di lima lokasi berbeza iaitu di Dengkil, Putrajaya, Cyberjaya, Bukit Jalil dan Bandar Tasik Senangin.
Pengarah Urusan Utama Akademi Tahfiz Al Islah, Saiful Islam Mohamed Naser berkata, i-Huffaz adalah platform yang menjalankan sistem pengajian tahfiz secara atas talian yang pertama di Malaysia dengan gabungan beberapa elemen penting seperti akademik, kemahiran hidup dan kurikulum.
Katanya, pandemik Covid-19 memberi kesan kepada banyak sektor termasuklah penutupan pusat tahfiz di seluruh negara kerana tidak mampu menampung kos operasi.
“Menambahkan lagi beban pihak pengurusan tahfiz adalah apabila kebanyakannya tidak mempunyai dana yang tetap dan hanya bergantung kepada sumbangan dan yuran pelajar.
“Akibat Covid-19, semua orang terkesan dan sebagai Muslim, kita wajib pertahankan institusi agama kita sehingga ke titisan darah terakhir,” katanya dalam satu kenyataan baru-baru ini.

Saiful Islam yang juga Ketua Mudir i-Huffaz berkata, demi membela nasib anak-anak tahfiz yang masih memerlukan pengajaran dan ilmu, Akademi Tahfiz Al Islah tampil menjadi penggerak utama sebagai ‘penyelamat’ dengan melancarkan i-Huffaz sebagai alternatif agar para pelajar dapat menyambung pengajian mereka.
“Bagi menyelamatkan penutupan lebih banyak tahfiz, kami dari Akademi Tahfiz Al Islah melancarkan i-Huffaz, buku Makhraj Huruf dan projek ekonomi di Cyberjaya serta Putrajaya,” katanya.
Pada masa sama, Saiful Islam berharap buku Makhraj Huruf dapat membantu semua pelajar dalam menguasai pembelajaran al-Quran.
Ujarnya, sebanyak 10,000 naskhah buku Makhraj Huruf dicetak bagi kegunaan pelajar dan sesiapa sahaja yang berminat. – K! ONLINE.


Air pasang di Selangor terkawal, tiada pemindahan mangsa
Oleh ISKANDAR SHAH MOHAMED

5 November 2021, 3:17 pm
SHAH ALAM – Fenomena air pasang besar di Selangor masih dalam keadaan terkawal dan tiada sebarang pemindahan mangsa banjir dilakukan setakat ini.
Pemantauan di sekitar Klang, Kuala Langat, Kuala Selangor dan Sabak Bernam mendapati air berada di bawah paras 5.6 meter (m) serta tidak mengakibatkan limpahan air yang teruk.
Penolong Pengarah Bahagian Operasi Bomba Selangor, Hafisham Mohd. Noor berkata, operasi pemantauan menyeluruh itu dijalankan pihaknya bersama beberapa agensi lain bermula pukul 5 pagi tadi.
Katanya, beberapa lokasi yang dikenal pasti termasuk melibatkan jeti itu antaranya di sekitar Kapar, Pulau Ketam, Pulau Carey, Sekinchan dan Tanjong Karang.
“Berdasarkan laporan, air pasang masih berada bawah 5.6m dan hanya sebahagian air melimpah ke kawasan berdekatan.
“Paras air bagaimanapun surut mulai pukul 6.20 pagi dan tiada pemindahan mangsa dilakukan di semua daerah terlibat,” katanya dalam kenyataan hari ini. -K! ONLINE.


Aaron Aziz sedih jadi punca perceraian di Malaysia
Oleh MOHD. HAIKAL ISA

5 November 2021, 4:26 pm
PETALING JAYA – Pelakon popular, Datuk Aaron Aziz menzahirkan rasa sedih apabila dirinya menjadi antara punca meningkatnya kes perceraian dalam kalangan pasangan suami isteri beragama Islam di negara ini.
“Ya Allah, saya baca ini (satu laporan akhbar), saya berasa sedih.
“Abang (saya) sama juga dengan suami-suami lain inginkan rumah tangga yang bahagia. Saya berharap dapatlah rujuk demi anak-anak dan amanah,” tulis Aaron atau nama sebenarnya, Mustapha Aziz itu menerusi satu hantaran status dalam Instagram.
Menerusi hantaran status sama, pelakon kelahiran Tampines, Singapura itu turut meningggalkan beberapa tanda pagar seperti #JanganKecamAbang dan #Abgtakbersalah.
Dalam pada itu, isteri kepada Aaron iaitu Diyana Halik turut berasa terkejut dengan laporan akhbar berkenaan namun tidak menafikan kebenaran realiti perkahwinan yang menjurus ke arah perceraian melibatkan pasangan suami isteri terutama yang beragama Islam di negara ini.
“Saya terpaksa baca balik beberapa kali (laporan akhbar). Sebab cuma nampak perkataan Aaron Aziz dan cerai. Jantung saya gugur. Tadi mengantuk terus segar.

“Apa pun, perkara yang dilaporkan tidak mustahil, 18 tahun lepas, ketika kami pergi kursus rumah tangga, kaunselor memberitahu satu kisah benar.
“Ada pasangan suami isteri yang sudah berkahwin sekian lama bercerai disebabkan isu berkaitan berus gigi. Ingatkan macam mengarut tapi tak sebenarnya, wahai kalian semua. Perkara kecil yang selalunya membuatkan keadaan menjadi genting,” kata Diyana menerusi InstaStory miliknya.
Terdahulu, Aaron yang cukup dikenali menerusi filem Ombak Rindu berkongsi satu keratan muka hadapan Utusan Malaysia yang melaporkan tentang punca remeh perceraian berjudul ‘PUBG, Tupperware, Aaron Aziz alasan cerai’.
Menurut laporan akhbar arus perdana tersebut, masalah rumah tangga semakin meruncing ketika pandemik Covid-19 dan ada antara pasangan mengalami tekanan kerana kekangan kewangan mengakibatkan hubungan suami isteri runtuh dalam sekelip mata. – K! ONLINE


Agong, Raja Permaisuri zahir ucapan takziah
Oleh MOHD RIDZAUDDIN ROSLAN

5 November 2021, 3:22 pm
PETALING JAYA- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga bekas pesilat negara, Zaleha Suradi.
Istana Negara dalam satu kenyataan berkata, Seri Paduka Baginda berdua turut menzahirkan rasa sedih dengan pemergian Allahyarhamah selain menzahirkan harapan agar keluarga tabah serta sabar.
“Seri Paduka Baginda berdua mendoakan agar roh Allahyarhamah dicucuri rahmat dan ditempatkan dalam kalangan orang beriman.
“Seri Paduka Baginda juga amat menghargai dan menyanjung tinggi khidmat bakti, jasa serta pengorbanan Allahyarhamah kepada negara,” katanya tadi.
Tambah kenyataan itu, Allahyarhamah pada zaman kegemilangannya pernah digelar dwi antarabangsa kerana mewakili negara dalam dua sukan iaitu bola sepak dan silat.
“Allahyarhamah pernah mengarung jersi skuad bola sepak wanita negara pada Kejohanan Wanita Asia 1986 di Hong Kong serta pernah muncul naib juara kelas E (65 kilogram) Kejuaraan Silat Dunia di Belanda pada 1990,” jelasnya. -K! ONLINE.


Kesusahan lampau penguat semangat untuk berjaya
Oleh KOSMO!

5 November 2021, 3:45 pm
PERNAH melalui zaman sukar sewaktu dibesarkan dek kerana kekurangan tidak pernah membuatkan ibu kepada dua anak ini malu untuk meneruskan hidup.
Dibesarkan secara serba sederhana berbekalkan wang hasil menjahit ibunya yang juga bergelar ibu tunggal turut menguatkan semangat Siti Nurul Atina, 32, untuk terus bertekad mengubah nasib hidup.
Menjadi anak sulung dan contoh bagi empat lagi adik beradik di bawahnya turut membulatkan tekadnya untuk terus berjaya pada masa hadapan.
Usai tamat pengajian di Universiti Teknologi Mara (UiTM), Pulau Pinang pada 2011, rezeki Siti atau lebih mesra disapa dengan nama Atina dipermudahkan Allah.
Bergelar sebagai kakitangan sebuah bank swasta di ibu negara sedikit sebanyak membantu Atina dalam mengurus kehidupannya di samping membalas jasa orang tuanya.
“Alhamdulillah syukur kepada Allah. Tamat sahaja pengajian saya terus dapat kerja sebagai salah seorang kakitangan di sebuah bank di ibu negara.

“Pada masa itu saya sudah pun bernikah dan ada seorang anak. Lama jugalah kami berdua bekerja di bawah satu bumbung sambil membesarkan anak perempuan sulung,” katanya membuka bicara bersama Aura.
Meneruskan cerita, anak jati kelahiran Tumpat, Kelantan ini memberitahu, dek kerana pendapatannya dan suami yang agak terhad, dia pada masa sama turut menjinak-jinakkan diri dengan menjalankan perniagaan produk pelangsingan badan secara kecil-kecilan sebagai dropship.
Katanya, duit hasil pendapatan menjadi dropship dan agen kepada produk orang lain pada masa itu boleh diperoleh lebih tiga ke empat kali ganda daripada gaji kerja hakikinya
“Jadi lama-kelamaan saya terfikir untuk terus fokus pada apa yang saya lakukan ketika itu. Saya dan suami duduk bersama berbincang dan tekad untuk berhenti kerja dan fokuskan kepada perniagaan.
“Jadi setelah mendapat izin suami dan mencapai kata putus, saya pun berhenti kerja dan sebelum itu mengumpul sedikit modal selama enam bulan berturut-turut sebagai persediaan.
DORONGAN suami tercinta, Nik Akhbar Asyraf Nik Mustafa membuatkan Atina kekal bersemangat untuk terus memacu perniagaan yang dibangunkan kini.
“Pada masa itu suami masih bekerja dan dalam masa sama turut membantu saya menguruskan hal-hal perniagaan seperti pembungkusan, logistik, penghantaran dan sebagainya,” katanya.
Menurut Atina, pengalaman menjual produk orang lain menjadi inspirasi buatnya untuk menghasilkan produk sendiri dan daripada modal simpanan yang ada maka lahirlah Kopi Tina Latte pada 2015.
BARISAN ejen dan kakitangan yang banyak membantu dalam membangunkan syarikat yang diasaskan Atina.
Akui Atina yang kini sedang sarat hamil tujuh bulan anak ketiga, dia bagaikan tidak percaya akan dan langsung tidak pernah terlintas akan mempunyai produk sendiri.
“Alhamdulillah semuanya dipermudahkan Allah. Mungkin Dia tahu niat utama saya berniaga. Ini semua untuk ibu yang pernah bersusah payah membesarkan kami lima beradik.
“Bukan setakat berniaga, saya juga mahu membantu seramai mana yang boleh untuk sama-sama berjaya,” katanya yang turut mempunyai dua lagi cabang perniaagaan iaitu butik pakaian muslimah khas untuk mereka yang bersaiz besar dan perusahaan tudung di bawah label Sauk Arena.
Menutup aksara kata, Atina memberitahu, jangan sesekali malu dengan apa jua nasib yang sudah tertulis kepada kita kerana hanya diri kita sendiri sahaja mampu mengubahnya. – K! ONLINE


Waspada panggilan palsu tajaan dana haji
Oleh FITRI HAZIM

5 November 2021, 3:33 pm
PETALING JAYA – Lembaga Tabung Haji (TH) meminta orang ramai agar tidak terpedaya dengan mana-mana pihak yang membuat panggilan telefon untuk menawarkan sebarang bentuk dana bagi mengerjakan haji.
TH dalam satu kenyataan berkata, pihaknya menerima laporan bahawa terdapat individu yang membuat panggilan dengan menawarkan dana yang membolehkan pendeposit menunaikan haji dengan cepat.
“Pemilihan giliran menunaikan haji adalah berdasarkan sistem pendaftaran yang mana yang dahulu akan didahulukan.
“TH tidak pernah melantik mana-mana organisasi atau orang perseorangan untuk menjadi perantara, orang tengah, ejen dalam hal-hal berkaitan tawaran haji mahupun pakej haji,” katanya.
Justeru, TH berharap orang ramai supaya lebih berhati-hati apabila menerima sebarang tawaran dana bagi urusan haji daripada pihak yang tidak dikenali.
Sebarang pertanyaan boleh dibuat dengan menghubungi pusat talian TH di talian 03-62071919.- K! ONLINE


Pembangunan semula Kampung Baru Karak secara holistik -Agong
Oleh ABDUL RASHID ABDUL RAHMAN

5 November 2021, 3:43 pm
BENTONG – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mahu pembangunan semula Kampung Baru Karak di sini yang musnah dalam kejadian kebakaran baru-baru ini dikaji secara menyeluruh dan holistik khususnya dalam aspek keselamatan.
Seri Paduka Baginda bertitah, aspek keselamatan yang perlu dikaji termasuklah jarak rumah sedia ada yang terlalu dekat, sistem longkang dan saliran, bekalan elektrik dan kegunaan air untuk bomba pada waktu kecemasan.
“Ini akan memberi sedikit sebanyak berita baik kepada semua mangsa kebakaran di sini untuk mempunyai keyakinan iaitu dapat bangkit daripda musibah ini, Insya Allah projek ini siap dalam masa terdekat.
“Tadi saya dengar sedikit rayuan terhadap kerajaan tentang peraturan-peraturan, saya yakin kerajaan negeri dapat pertimbangkan,”katanya selepas mencemar duli meninjau dan menyantuni mangsa kebakaran di Kampung Baru Karak di sini hari ini.
Yang turut berangkat sama Raja Permaisuri Agong, Tunku Azizah Aminah Maimunah Iskandariah.
Dalam pada itu, baginda turut melahirkan penghargaan kepada barisan petugas termasuklah Pegawai Daerah, bomba dan semua pihak yang terlibat dalam membantu mangsa kebakaran di kampung tersebut.

Baginda turut menasihatkan orang ramai agar mematuhi prosedur operasi standard (SOP) ditetapkan dan memakai pelitup muka serta mengambil suntikan vaksinasi Covid-19. -K! ONLINE.


Kes baharu Covid-19 bawah 5,000
Oleh SITI A'ISYAH SUKAIMI

5 November 2021, 3:39 pm
PUTRAJAYA – Sebanyak 4,922 kes baharu dilaporkan hari ini, menjadikan jumlah kes positif Covid-19 sebanyak 2,497,265 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” menurut ciapan Twitter beliau di sini hari ini. -K!ONLINE


Identiti pemandu ‘kanvas’ terbang dikenal pasti
5 November 2021, 3:26 pm
PETALING JAYA – Pihak syarikat, KDEB Waste Management (KDEBWM) sudah mengenal pasti subkontrakor dan pemandu lori yang menyebabkan ‘kanvas’ terbang hingga dua lelaki yang menaiki motosikal nyaris maut di kilometer 33.5 Jalan Puchong/Cyberjaya/Dengkil berhampiran susur menghala Kajang, pada Rabu lalu.
Pengarah Urusannya, Ramli Mohd. Tahir berkata, pihak subkontraktor dan pemandu lori tersebut akan mengemukakan laporan insiden tersebut kepada Ibu Pejabat Polis Daerah (IPD) Sepang hari ini.
“Kita serahkan sepenuhnya segala siasatan serta tindakan lanjut berkenaan kes ini mengikut peruntukan undang-undang kepada pihak polis.
“Kita memandang serius insiden terbabit dan akan mengambil tegas ke atas subkontraktor yang didapati gagal mematuhi prosedur operasi standard (SOP) yang telah ditetapkan termasuk menamatkan kontrak perkhidmatan mereka sekiranya perlu,” ujarnya dalam kenyataan hari ini.
Dalam pada itu, tegas beliau, pihaknya sudah mengenal pasti identiti kedua-dua mangsa yang menaiki motosikal dan telah dilawati untuk tindakan lanjut.
Jelasnya, insiden berlaku apabila pengikat kanvas pada lori telah terputus dan menghalang penglihatan penunggang serta pembonceng motosikal tersebut sehingga hilang kawalan dan terlibat kemalangan.

“KDEBWM merakamkan terima kasih di atas keprihatinan orang awam yang telah melaporkan insiden kemalangan tersebut.
“Kita akan terus komited memastikan perkhidmatan pengurusan sisa pepejal mengikut SOP yang ditetapkan agar insiden sama tidak berulang pada masa akan datang,” ujarnya.
Terdahulu, Kosmo! melaporkan tentang sehelai kain kanvas yang diikat pada sebuah lori tertanggal dan membaluti sebuah motosikal yang ditunggang oleh dua individu mengakibatkan motosikal tersebut hilang kawalan dan terlanggar bahagian tayar sebuah lori.
Bagaimanapun dalam kejadian Rabu lalu itu, kedua-dua mangsa dilihat masih mampu berdiri sebaik sahaja terjatuh daripada motosikal dinaiki mereka. – K! ONLINE


Ramalan cuaca buruk di 5 negeri sehingga 9 November
Oleh ALWANI ZAFIRAH

5 November 2021, 4:09 pm
PETALING JAYA – Jabatan Meteorologi (MetMalaysia) meramalkan cuaca signifikan bagi tempoh enam hari bermula 4 hingga 9 November ini i lima negeri.
Menurut MetMalaysia melalui Facebook rasminya hari ini, Perlis, Kedah, Pulau Pinang, Perak dan Sabah menjadi negeri utama disebabkan pembentukan sistem cuaca tekanan rendah di sekitar rantau negara ketika ini.
“Kawasan-kawasan berkenaan yang dijangka berpotensi mengalami cuaca ribut petir yang lebih menyeluruh berserta hujan lebat dan angin kencang.
“Cuaca buruk ini dijangka berlaku pada waktu petang hingga malam dan boleh mengakibatkan kejadian banjir kilat,” katanya.
MetMalaysia turut menasihati orang awam di kawasan terlibat supaya lebih peka dan berwaspada dengan amaran cuaca buruk yang berkemungkinan bakal berlaku. – K! ONLINE


Ops Menu di semua restoran, kedai makan
Oleh SITI A'ISYAH SUKAIMI

5 November 2021, 3:04 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) melancarkan Ops Menu bagi menjalankan pemeriksaan dan tindakan penguatkuasaan ke atas restoran dan kedai makan di seluruh negara melibatkan tanda harga serta alat timbang dan sukat.
Pengarah Penguat Kuasa KPDNHEP, Azman Adam berkata, ia antara lain untuk memastikan pematuhan perundangan berkaitan penandaan harga dan penggunaan alat timbang sah bagi perdagangan serta mengelakkan manipulasi harga dan penipuan timbangan oleh segelintir peniaga tidak beretika.
“Ops Menu memberi fokus pemeriksaan ke atas semua premis yang menyedia makanan siap masak termasuk restoran dan kedai makanan Melayu, Cina, India, India Muslim, medan selera, restoran makanan laut dan seumpamanya.
“Sasaran pemeriksaan adalah melibatkan tanda harga serta alat timbang dan sukat yang digunakan untuk oleh restoran dan kedai makan,” katanya dalam satu kenyataan di sini hari ini.
Beliau berkata, tindakan tegas akan dikenakan ke atas peniaga yang gagal mematuhi peruntukan undang-undang di bawah Perintah Kawalan Harga dan Antipencatutan (Penandaan Harga Bagi Barangan Dan Caj Bagi Perkhidmatan) 2020 dan boleh dikenakan denda.
Katanya, jika orang itu bukan suatu pertubuhan perbadanan, didenda tidak melebihi RM50,000 manakala jika orang itu adalah suatu pertubuhan perbadanan, didenda tidak melebihi RM100,000.

“Untuk kesalahan di bawah Akta Timbang dan Sukat (ATS) 1972, peniaga boleh dikenakan denda tidak melebihi RM40,000 atau penjara tidak melebihi tiga tahun.
“Justeru KPDNHEP memberi peringatan kepada semua pengusaha-pengusaha restoran dan kedai makan agar sentiasa mematuhi perundangan yang ditetapkan khususnya berkaitan penandaan harga dan alat timbang ini bagi mengelakkan dikenakan tindakan undang-undang termasuk didakwa di mahkamah atau dikenakan kompaun,” tegasnya. – K! ONLINE.


Perangai kau tu baik sangat ke? – Diana Danielle
Oleh SAIRUL ZAMRI MISRANI

5 November 2021, 1:16 pm
PETALING JAYA – Pelakon Diana Danielle berang dengan kenyataan yang dimuat naik seorang warganet dalam Twitter berhubung kes kematian melibatkan penuntut, Zulfarhan Osman yang mati dibuli rakan sekampusnya empat tahun lalu.
“Pandainya bercakap, perangai awak tu elok dan baik sangat ke sampai layak untuk hidup.
“Keadilan untuk Zulfarhan dan tolong hentikan budaya penderaan ini dalam institusi. Membina jati diri tidak ada kena mengena dengan membuli. Banyak kali membuli sehingga membawa kematian.
“Jadi bagaimana saya boleh teruskan untuk berdiam diri? Saya juga mempunyai anak. Perkara ini sangat membimbangkan apabila ada orang seperti dia boleh berpihak kepada pembuli dan penindas!,” tulisnya dalam InstaStory.
Terdahulu, isteri kepada pelakon Farid Kamil itu memberi respons balas terhadap satu ciapan yang dimuat naik seorang pengguna Twitter seolah-olah berpihak kepada pembuli Allahyarham Zulfarhan.
“Kau tak nak tanya apa punca semua ini? Kau tak nak tahu perangai arwah macam mana sampai boleh jadi seperti ini?” ciap individu itu dalam Twitter miliknya.

Dalam pada itu, Diana atau nama sebenarnya Diana Danielle Danny Beeson, 30, turut menegaskan kenyataan sebegitu tidak wajar diluahkan individu terbabit kerana semua pesalah telah pun dijatuhkan hukuman.
“Undang-undang sudah dilaksanakan dan semua mereka akan menjalani hukuman. Kami tidak perlukan pendapat anda,” tulisnya lagi.
Selasa lalu, Mahkamah Tinggi Kuala Lumpur memerintahkan hukuman penjara 18 tahun terhadap enam penuntut atas tuduhan mencederakan tanpa niat membunuh terhadap Pegawai Kadet Laut Universiti Pertahanan Nasional Malaysia (UPNM), Zulfarhan Osman Zulkainain empat tahun lalu.
Terdahulu, kesemua tertuduh didakwa dengan sengaja menyebabkan kecederaan ke atas mangsa untuk mendapatkan pengakuan tentang satu kecurian komputer riba.
Pendakwaan dijalankan mengikut Seksyen 330 Kanun Keseksaan yang membawa hukuman penjara sehingga tujuh tahun dan denda.
Perbuatan tersebut dilakukan di dalam sebuah bilik blok penginapan asrama Jebat universiti tersebut di Kem Perdana, Sungai Besi, Kuala Lumpur pada pukul 2.30 pagi dan pukul 5.30 pagi, 21 Mei 2017. – K! ONLINE


Benzema terus tajam bantu Real
Oleh KOSMO!

5 November 2021, 2:00 pm
MADRID – Real Madrid terus mengukuhkan kedudukan sebagai pendahulu saingan Kumpulan D Liga Juara-Juara selepas menewaskan Shakhtar Donetsk 2-1 di Santiago Bernabeu awal pagi semalam.
Penyerang berbisa Los Blancos, Karim Benzema menjadi wira pasukan tersebut apabila meledak dua gol sementara gol pasukan pelawat dijaringkan penyerang dari Brazil, Fernando.
Jurulatih Real, Carlo Ancelotti mengakui, beliau tidak ada masalah dengan cemuhan yang diterima daripada penyokong sendiri pada separuh masa pertama kerana gagal untuk mendominasi permainan.
“Saya faham dengan ejekan yang diterima oleh pasukan kerana penyokong mahukan aksi terbaik daripada semua pemain. Semua orang faham dengan suasana yang perlu dihadapi di Bernabeu.
“Kami bermula agak baik dalam kedua-dua separuh masa tetapi prestasi mula menurun selepas beberapa ketika selain kurang agresif. Bagaimanapun, pemain mula bangkit selepas diejek penyokong,” kata beliau.
Bekas pengendali Chelsea itu juga memuji aksi ditampilkan Benzema, Vinicius Junior serta penjaga gol, Thibaut Courtois yang banyak memainkan peranan penting dalam perlawanan tersebut.

“Memang benar mereka bermain lebih baik berbanding pemain-pemain lain. Bagaimanapun, aksi berpasukan lebih penting kerana bola sepak adalah sukan yang memerlukan kerjasama,” ujarnya. – AGENSI


Polis siasat duit RM50 diselit pada makanan
Oleh DIYANATUL ATIQAH ZAKARYA

5 November 2021, 2:51 pm
MELAKA – Polis Melaka semalam mengesahkan membuka kertas siasatan berhubung gambar tular bungkusan makanan yang diselit wang kertas RM50 yang didakwa mempunyai unsur politik untuk meraih undi pada Pilihan Raya Negeri (PRN) negeri ini pada 20 November ini.
Ketua Jabatan Siasatan Jenayah Melaka, Asisten Komisoner Azlan Abu berkata, gambar tersebut dimuat naik sebelum tular semalam didakwa berlaku di Melaka.
“Gambar tersebut dimuat naik oleh beberapa akaun Facebook yang menunjukkan terdapat bungkusan makanan bersama duit RM50.
“Turut disertakan kapsyen gambar yang menyatakan kejadian itu berlaku di Melaka dan komen-komen mendakwa program itu berunsurkan politik bagi tujuan meraih undi,” katanya dalam kenyataan di sini, hari ini.
Mengulas lanjut, beliau memberitahu, susulan itu pihaknya telah membuka satu kertas siasatan di bawah Seksyen 233 Akta Komunikasi dan Multimedia 1998.
“Hasil semakan mendapati ada satu klip video berhubung kejadian itu menunjukkan agihan bantuan makanan dan wang tunai RM50 kepada warga emas.

“Bagaimanapun, menerusi klip tersebut kita tidak mengesan sebarang aktiviti meraih undi atau apa-apa lambang atau elemen parti politik,” katanya.
Tambahnya, sejak 25 Oktober lalu sehingga semalam, Polis Melaka membuka sebanyak 16 kertas siasatan dan lima kompaun pelanggaran prosedur operasi standard dikeluarkan membabitkan PRN Melaka. -K! ONLINE.


Alasan Conte tolak Spurs
Oleh KOSMO!

5 November 2021, 2:30 pm
LONDON – Pengurus baharu Tottenham Hotspur, Antonio Conte mengakui bahawa beliau menolak tawaran daripada kelab itu untuk menjadi pengurus pada musim panas lalu adalah kerana masa yang belum sesuai untuknya kembali menjadi jurulatih.
Spurs berjaya mendapatkan khidmat bekas pengurus Inter Milan itu beberapa hari lalu selepas memecat Nuno Espirito Santo selepas prestasi terumbang-ambing dan hanya menduduki tangga kesembilan Liga Perdana Inggeris selepas 10 perlawanan.
“Saya menerima panggilan daripada Spurs pada musim panas lalu dan saya jelas memberitahu mereka bahawa saya baru selesai untuk tempoh dua musim yang memenatkan di Inter.
“Secara jujurnya, ia bukanlah masa yang sesuai untuk saya kembali berada di padang. Saya mahu berehat dan meluangkan masa bersama keluarga. Selain itu, emosi saya masih bersama Inter selepas melalui pengalaman yang menakjubkan.
“Spurs adalah kelab yang penting di England dan seluruh dunia. Stadium dan padang latihan yang dimiliki kelab ini sangat mengagumkan. Kelab ini dan pengerusinya, Daniel Levy benar-benar mahukan khidmat saya dan kali ini saya tidak mahu melepaskan peluang itu.
“Saya kini berada di sebuah kelab yang memiliki standard yang tinggi, ia akan membuatkan anda teruja untuk memberikan segala-galanya dan melakukan sesuatu untuk menggembirakan penyokong,” katanya.

Conte berjaya meraih sembilan gelaran sepanjang kariernya sebagai pengurus termasuk meraih tiga gelaran Serie A bersama Juventus dan satu ketika mengemudi Inter selain turut meraih kejuaraan EPL ketika membimbing Chelsea pada 2017. – AGENSI


Hotel sesak, tunggu enam jam untuk ‘check-in’
Oleh MOHD RIDZAUDDIN ROSLAN

5 November 2021, 2:47 pm
PETALING JAYA-Percutian puluhan individu bagi menghabiskan masa cuti hujung minggu di salah sebuah hotel terkemuka di Kuantan, Pahang berakhir duka apabila mereka terkandas hampir tujuh jam sebelum dibenarkan ‘check-in’.
Pengalaman sedih pelanggan hotel itu turut tular di laman media sosial apabila rata-rata mereka berkongsi mengenai kejadian itu selain melahirkan rasa kecewa terhadap sikap pengurusan hotel terlibat.
Menurut seorang pelanggan yang mahu dikenali sebagai Syafiq Akhir, dia dan keluarga merancang untuk menginap di hotel itu selama tiga hari dan perlu mendaftar masuk semalam.
“Bagaimanapun, ketika kami tiba di hotel itu kira-kira pukul 4 petang, masih ramai yang belum dapat bilik dan terpaksa menunggu di ruang lobi.
“Bayangkan, saya memandu dari Perak dan apabila sampai di Kuantan semestinya mahu rehat, tetapi terpaksa tunggu hingga hampir lewat malam sebelum diberikan bilik,” katanya kepada Kosmo! tadi.
Katanya, dia turut berasa kecewa dengan sikap pengurusan hotel dalam menguruskan insiden berkenaan berikutan tidak mengutamakan pelanggan khususnya warga emas dan kanak-kanak.

“Kami dimaklumkan antara masalah dihadapi oleh pihak hotel ialah bilik belum tersedia dan perlu menunggu. Sekurang-kurangnya, berilah baucer makanan atau minum kerana lewat untuk dapat bilik tetapi harga perlu dibayar penuh.
“Selain itu, ramai pelanggan sudah membuat tempahan awal dan bukannya secara ‘walk-in’,jadi masalah seperti itu perlu dielakkan,” jelasnya.
Dalam pada itu, seorang lagi pengguna TikTok @farraoffera menjelaskan mereka juga antara yang perlu menunggu lama di lobi sehingga lima jam sebelum mendapat bilik ditempah.
“Betul menyusahkan, bayar dekat RM500 semalam, macam ini ke servis kalian, bayar RM500 hanya untuk beratur sahaja di lobi.
“Sampai di sini pukul 2 petang, beratur dekat empat jam, kunci bilik pun belum dapat lagi, pusat kuarantin pun tidak seteruk ini, kesian dekat semua tetamu,” kongsinya. -K! ONLINE.


Pantau tumbesaran anak-anak kesan skoliosis
Oleh KHAIRIYAH HANAFI

5 November 2021, 3:00 pm
MASALAH skoliosis yang kerap berlaku dalam kalangan kanak-kanak dan remaja merupakan satu keadaan apabila tulang belakang membengkok ke kiri atau ke kanan melebihi 10 darjah. Lazimnya skoliosis boleh berbentuk C atau S. Skoliosis biasanya tidakmenyebabkan sakit belakang.
Bagaimanapun, kanak-kanak dengan lengkungan skoliosis yang besar mungkin berasa tidak selesa. Beg sekolah yang berat atau pemakaian beg pada sebelah bahu bukanlah penyebab skoliosis, mahupun menjadi penyebab ia bertambah teruk.
Postur badan yang tidak betul juga bukan punca berlakunya skoliosis. Bagaimanapun, kedua-dua ini mungkin menyebabkan sakit belakang.
Terdapat beberapa jenis skoliosis, iaitu idiopatik, kongenital, neuromuskular dan sindromic. Skoliosis idiopatik puncanya masih
tidak diketahui adalah yang paling kerap berlaku, manakala kongenital didapati sejak lahir dan berkembang semasa bayi masih dalam kandungan.
Skoliosis neuromuskular pula berpunca daripada masalah saraf atau otot dan sindromic dikaitkan dengan sindrom-sindrom yang boleh melibatka jantung, buah pinggang dan sebagainya.
Begitupun, penyakit ini lebih kerap berlaku pada kanak-kanak perempuan yang mana tanda-tanda boleh dikesan menerusi ketidaksamarataan bahu, badan senget sebelah, sebelah bahagian tulang belikat lebih menonjol, pinggang tidak seimbang, selain bahagian sebelah tulang pinggul lebih tinggi.

Benjolan di bahagian belakang tulang rusuk dan belakang badan sewaktu membongkok ke hadapan juga merupakan antara tanda-tanda individu mengalami skoliosis.
Biasanya penyakit ini boleh didagnosis oleh pakar spina dengan melakukan sudut lengkungan skoliosis atau sudut Cobb yang diukur pada filem X-ray. Di situ, tahap keseriusan penyakit skoliosis akan ditunjukkan. Lazimnya, beberapa bentuk rawatan bagi merawat penyakit ini disyorkan selepas mengambil kita beberapa faktor.
Kanak-kanak merupakan antara kumpulan individu yang mudah mengalami skoliosis.
Sudut Cobb adalah sangat penting dalam menentukan rawatan skoliosis dan pengukurannya yang betul sangat mustahak.
Ini kerana, ukuran yang tidak tepat boleh menjejaskan rawatan. Faktor-faktor lain yang turut diambil kira sebelum rawatan dijalankan
termasuk umur dan kematangan anak yang menunjukkan sama ada lengkungan skoliosis bertambah teruk.
Kadar pertumbuhan skoliosis yang cepat juga mempengaruhi cara rawatan. Antara rawatan yang dijalankan bagi penyakit ini adalah menerusi pemerhatian.
Dalam hal ini, kanak-kanak yang mempunyai lengkungan skoliosis kurang daripada 20 darjah ataupun dewasa dengan lengkungan kurang 45 darjah akan diperhatikan oleh doktor bagi memantau perkembangan lengkungan.
Mereka kemudian akan diperiksa dengan X-ray setiap empat hingga enam bulan bergantung kepada kematangan. Kaedah lain adalah menerusi pendakap.
Penggunaan pendakap hanya disyorkan jika lengkungan skoliosis antara 20 hingga 45 darjah. Si anak pula perlu belum matang
sepenuhnya terutamanya apabila lengkungan berlaku dengan cepat.
Penggunaan pendakap boleh mengelakkan skoliosis bertambah teruk. Pematuhan pemakaian pendakap sangat penting kerana kajian menunjukkan, pemakaiannya untuk tempoh lebih panjang meningkatkan keberkesanan kawalan skoliosis.
Alternatif lain adalah menerusi pembedahan. Mereka yang ada skoliosis berukuran 45 darjah dan ke atas dinasihatkan untuk menjalani pembedahan bagi mengelakkannya bertambah teruk, di samping mengurangkan lengkungan.
Walaupun risiko pembedahan adalah serius, ia telah dikurangkan dengan kemajuan teknologi dan kepakaran dalam pembedahan skoliosis.
Kebiasaannya, pesakit boleh dibenarkan pulang dalam tiga hingga empat hari selepas pembedahan. Pemeriksaan luka pula dilakukan
selepas dua minggu.
Pesakit boleh kembali ke sekolah dalam tempoh empat ke enam minggu dan kembali selepas pembedahan. Jika anda mengesyaki diri sendiri atau anak anda mempunyai skoliosis, sila berjumpa doktor pakar spina untuk pemeriksaan dan rawatan lanjut.
Ibu bapa perlu memantau tumbesaran anak untuk mengesan skoliosis, terutamanya semasa peringkat akil baligh yang mana kadar tumbesaran adalah paling cepat.
Ini kerana, jika lambat didiagnosis, ia boleh menyebabkan lengkungan skoliosis menjadi besar, menyebabkan kemerosotan paru-paru dan jantung.
—
Penulis, Dr. Chung Weng Hong ialah Pakar Perunding Ortopedik dan Tulang Belakang UM Specialist Centre (UMSC)


PM lancar projek Lebuh Raya Pan Borneo pakej pantai timur Sabah esok
Oleh IVAN AMIRUL

5 November 2021, 2:58 pm
KOTA KINABALU – Perdana Menteri, Datuk Seri Ismail Sabri Yaakob dijadualkan bakal melancarkan projek Lebuh Raya Pan Borneo bagi pakej pantai timur Sabah di Kinabatangan esok.
Ismail Sabri dijadual tiba di Lapangan Terbang Sandakan petang ini, kedatangan beliau ke Sabah kali ini adalah dalam rangka lawatan ke Sandakan dan Kinabatangan.
Ini merupakan lawatan pertama Perdana Menteri ke Sandakan serta Kinabatangan selain lawatan kedua ke Sabah selepas dilantik sebagai Perdana Menteri Kesembilan pada Ogos lalu.
Projek Lebuh Raya Pan Borneo yang bakal dilancarkan Perdana Menteri di Dataran Tamu Pekan Kota Kinabatangan membabitkan empat pakej kerja bagi laluan di antara Kinabatangan dan Telupid.
Sementara itu, Timbalan Ketua Menteri Sabah, Datuk Seri Bung Moktar Radin berkata, kontraktor bagi empat pakej kerja iaitu WP15, WP28, WP29 dan WP30 baru saja dilantik.
“Semua empat pakej kerja ini akan dilaksanakan serentak sejurus pelancarannya oleh Perdana Menteri dan dijangka siap pada 2024.

“Empat pakej ini juga adalah antara pakej baharu projek Lebuhraya Pan Borneo Sabah yang akan dilaksanakan tidak lama lagi,” katanya. -K! ONLINE.


Dua didakwa tipu tuntutan insurans kemalangan RM500,000
Oleh MOHD SYALMIZI HAMID

5 November 2021, 2:46 pm
SEBERANG PERAI – Dua lelaki mengaku bersalah di Mahkamah Majistret Munisipal Seberang Perai di Butterworth, di sini hari ini atas pertuduhan menipu tuntutan insurans sebanyak RM500,000 pada April 2019.
Tertuduh, Muhammad Akmal Aliff Omar, 29, dan Muhamad Rizal Ahmad, 34, membuat pengakuan itu selepas pertuduhan dibacakan terhadap mereka di hadapan Penolong Pendaftar Mahkamah Butterworth, Nigel Jirin.
Muhammad Akmal yang kudung tangan kiri hadir mengenakan baju kelabu dan berseluar pendek, manakala Muhamad Rizal memakai kemeja-T berwarna merah.
Mengikut pertuduhan, kedua-dua mereka secara bersama telah menipu syarikat The Pacific Insurance Bhd. yang mendorong syarikat itu untuk membuat bayaran tuntutan insurans sebanyak RM500,000 atas tuntutan kemalangan yang tidak wujud.
Mereka didakwa melakukan kesalahan itu pada 4 April 2019 di The Pacific Insurance Bhd., 40-01, Q Sentral, 2A, Jalan Steen Sentral 2, Kuala Lumpur.
Tertiduh didakwa melakukan kesalahan tersebut mengikut Seksyen 417 atau Seksyen 511 Kanun Keseksaan yang boleh dihukum di bawah Seksyen 34 kanun sama.

Jika disabitkan kesalahan, mereka boleh dipenjara sehingga lima tahun atau denda atau kedua-dua sekali.
Kes dikendalikan Timbalan Pendakwa Raya, Nurameera Shahrul Azrin, manakala Muhammad Akmal Aliff dan Muhamad Rizal tidak diwakili peguam.
Mahkamah membenarkan kedua-dua tertuduh diikat jamin masing-masing sebanyak RM3,000 beserta seorang penjamin sementara menunggu sebutan semula kes pada 8 November depan.
Mengikut fakta kes, seorang lelaki telah membuat tuntutan insurans mengatakan seorang pemandu kereta telah melanggarnya di Kilometer 161.5, Lebuh Raya Utara-Selatan arah selatan pada Februari 2018 sehingga menyebabkannya putus lengan kiri pada paras bahu.
Siasatan lanjut polis mendapati pemandu kereta seperti didakwa tidak memasuki dan keluar dari plaza tol berkenaan pada hari kemalangan.
Berdasarkan kenyataan saksi, lelaki itu dikatakan telah terbabas sendiri dan melanggar penghadang jalan sehingga tangan kirinya putus. – K! ONLINE


Sabah beralih ke Fasa Empat bermula Isnin ini
Oleh IVAN AMIRUL

5 November 2021, 3:11 pm
KOTA KINABALU – Sabah bakal beralih ke Fasa Empat Pelan Pemulihan Negara (PPN) bermula 8 November ini.
Menteri Kerajaan Tempatan dan Perumahan Sabah, Datuk Masidi Manjun Sabah berkata, walaupun lebih banyak kelonggaran bakal diberikan selepas ini namun rakyat di negeri berkenaan diingatkan untuk terus mematuhi prosedur operasi standard (SOP) ditetapkan.
“Sabah layak beralih ke Fasa Empat Pelan Pemulihan Negara berkuatkuasa 8 Nobember 2021.
“Walaupun lebih banyak kelonggaran bakal diberikan, saya memohon agar semua orang terus mematuhi semua SOP,” katanya menerusi hantaran di laman sosial Twitternya, hari ini.
Terdahulu, Sabah kini masih berada di dalam Fasa Tiga PPN sejak 18 Oktober lalu. -K! ONLINE.


Pecah cermin kereta guna bata, tujuh ditahan
Oleh NOR AINNA HAMZAH

6 November 2021, 10:57 pm
JEMPOL – Gara-gara salah faham terlanggar tayar motosikal ketika di rumah ibadat, kenderaan seorang lelaki telah ditendang dan cermin kenderaan dipecahkan menggunakan batu bata oleh sekumpulan lelaki dan perempuan di Felda Palong 7, di sini, 4 November lalu.
Ketua Polis Daerah Jempol, Superintendan Hoo Chang Hook berkata, pihaknya telah menerima laporan polis dari mangsa dan hasil siasatan mendapati kejadian berkenaan dipercayai berlaku berpunca daripada perselisihan faham.
Menurutnya, dalam perjalanan pulang suspek telah membuat provokasi dengan mengekori kenderaan yang dipandu mangsa dan bertindak menendang kereta mangsa sehingga mengakibatkan mangsa telah terbabas serta melanggar sebuah motosikal yang dinaiki oleh suspek.
“Rentetan daripada itu, suspek bertindak memecahkan cermin kereta mangsa menggunakan batu bata. Bertindak atas maklumat, hari ini polis telah berjaya menahan empat lelaki dan tiga perempuan berumur lingkungan 24 tahun hingga 54 tahun yang dipercayai terlibat dalam kes ini.
“Rampasan telah dibuat iaitu tiga biji batu bata dan dua buah motosikal yang digunakan semasa kejadian,” katanya dalam satu kenyataan hari ini.
Chang Hook berkata, kesemua suspek akan ditahan reman di bawah seksyen 117 Kanun Prosedur Jenayah (KPJ) untuk siasatan lanjut.-K! ONLINE


City ‘ajar’ United di Old Trafford
Oleh KOSMO!

6 November 2021, 10:37 pm
MANCHESTER – Hasrat Manchester United untuk mencipta kejutan ke atas juara bertahan Liga Perdana Inggeris (EPL), Manchester City di Stadium Old Trafford sebentar tadi tidak kesampaian.
Sebaliknya, United terpaksa bekerja keras sepanjang tempoh 90 minit permainan bagi memastikan gawang mereka tidak dibolosi lebih daripada dua gol kepada City apabila hanya tewas 0-2 dalam pertembungan derbi Manchester tersebut.
Barisan pemain The Red Devils perlu berterima kasih kepada penjaga gol, David De Gea yang menyelamatkan begitu banyak percubaan berbahaya City terutama dalam 45 minit separuh masa pertama.
Refleks pantas penjaga gol dari Sepanyol itu sekurang-kurangnya menyaksikan gawang skuad bimbingan Ole Gunnar Solskjaer tersebut cuma bolos dua gol, berbanding lima ketika dibelasah 0-5 oleh Liverpool baru-baru ini.
Dalam aksi itu, United bolos dua gol menerusi jaringan sendiri pemain pertahanan, Eric Bailly seawal minit ketujuh sebelum Bernando Silva menggandakan kedudukan buat City pada minit ke-45
United perlu menyalahkan diri sendiri kerana membenarkan City menguasai bahagian tengah sekali gus membataskan gerakan-gerakan berbahaya untuk dilancarkan kepada Cristiano Ronaldo sepanjang aksi tersebut.

Kekalahan itu menyaksikan masa depan Solskjaer kini terus menjadi tanda tanya memandangkan beliau dilihat tidak mengambil kesempatan yang diberikan selepas terdahulu sekadar seri 2-2 dengan Atalanta dalam saingan Liga Juara-Juara.
Sebagai rekod, United kini sekadar mengumpul 17 mata dan sekadar mencatat lima kemenangan, dua seri serta empat kekalahan daripada 11 perlawanan EPL setakat ini.
Sebaliknya, City yang dibimbing Pep Guardiola kembali ke landasan kemenangan dalam saingan EPL selepas tewas mengejut 0-2 kepada Crystal Palace pada 30 Oktober lalu. – K! ONLINE


Harimau Selatan terus pertahan rekod bersih
Oleh MUHAMAD ARDIE PUTRA SUHAIMI

6 November 2021, 11:09 pm
PETALING JAYA – Pasukan Johor Darul Ta’zim (JDT) menepati ramalan selepas tidak mempunyai masalah untuk meneruskan rekod bersih untuk menewaskan Petaling Jaya City (PJ City) dengan keputusan 2-1 pada aksi Kumpulan D saingan Piala Malaysia sebentar tadi.
Pada aksi di Stadium MBPJ itu, skuad tuan rumah kendalian P. Maniam berjaya mencipta kejutan selepas meraih jaringan awal hasil ledakan V. Ruventhiran pada minit ke-11.
Namun, kegembiraan The Phoenix tidak bertahan lama selepas JDT berjaya menyamakan kedudukan hasil sepakan penalti yang berjaya disudahkan oleh Bergson da Silva berselang tiga minit kemudian.
Skuad tuan rumah terus ghairah menyerang dan berjaya meledak gol kedua hasil rembatan Mauricio selepas penjaga gol PJ City, Kalamullah Al-Hafiz tidak menangkap kemas rembatan percuma yang dilakukan oleh Safawi Rasid lada minit ke-27.
Bersambung pada babak kedua, kedua-dua pasukan saling mengasak untuk menambah jaringan dengan PJ City meraih gol pada masa kecederaan tetapi dibatalkan oleh pengadil kerana bola terkena tangan Khyril Muhymeen dan keputusan 2-1 kekal sehingga tamat perlawanan.
Sementara itu, pada satu lagi aksi Kumpulan D, Sabah FC melakar kemenangan pertama pada aksi bertemu Kelantan FC di Stadium Likas, Kota Kinabalu sebentar tadi.

Pada perlawanan itu, gol-gol The Rhinos dijaringkan oleh Amri Yahyah dan Sahrizan Saidin manakala Che Safwan Hazman meledak gol sagu hati buat pasukan The Red Warriors.
Keputusan dua aksi malam ini menyaksikan JDT kekal mendahului carta dengan 15 mata, diikuti PJ City (lima mata, Sabah FC (lima mata) dan Kelantan FC (dua mata) selepas mengharungi lima perlawanan. – K! ONLINE


Bagnaia sambar petak hadapan kelima berturut-turut
Oleh KOSMO!

6 November 2021, 11:13 pm
PORTIMAO – Pelumba pasukan Ducati, Francesco Bagnaia memastikan petak hadapan Grand Prix (GP) Portugal di Litar Antarabangsa Algarve menjadi miliknya selepas dia muncul penunggang terpantas pada sesi kelayakan sebentar tadi.
Catatan masa 1:38.725 saat (s) dicatatkan itu juga menyaksikan dia memperbaharui rekod terpantas 1:38.836s rakan sepasukan, Jack Miller yang turut dilakukan pada sesi tersebut.
Sebagai rekod, itu adalah petak hadapan kelima berturut-turut yang dilakar Bagnaia selepas dia melakukannya pada GP Aragon, San Marino, Americas serta Emilia Romagna.
“Sangat gembira dengan catatan masa dilakukan pada hari ini kerana kami sudah berikan yang terbaik. Saya fikir semuanya berjalan dengan lancar dan sangat sempurna.
“Selepas GP Aragon, kami semakin memahami apa yang diperlukan oleh jentera. Sudah tentu tidak mustahil untuk menang esok tetapi kami perlu bijak untuk buat pemilihan tayar,” katanya sejurus tamat sesi kelayakan.
Mengiringi Bagnaia di barisan hadapan pada perlumbaan esok adalah Miller yang berada di petak kedua diikuti pelumba Suzuki yang juga juara dunia tahun lalu, Joan Mir.

Sementara itu, juara dunia 2021 dari pasukan Monster Energy Yamaha, Fabio Quartararo terpaksa berpuas hati di petak ketujuh selepas menampilkan aksi bawah prestasi sebenar.-K! ONLINE


Remaja lelaki maut kemalangan dua kenderaan
Oleh ASLIZA MUSA

6 November 2021, 10:52 pm
TANJUNG MALIM – Seorang remaja lelaki maut dalam kemalangan dua kenderaan di Kilometer 392.1, Lebuh Raya Utara-Selatan arah selatan di sini sebentar tadi.
Mangsa, T. Kesavan, 19, yang memandu kereta Proton Saga cedera parah dan disahkan maut di tempat kejadian.
Ketua Balai Bomba dan Penyelamat (BBP) Tanjung Malim, Mohd. Zairul Fahmi Mohd. Nazari berkata, pihaknya menerima maklumat pada pukul 7.27 malam membabitkan kereta dipandu mangsa dan sebuah lori dipandu lelaki berusia 29 tahun.
“Operasi menyelamatkan mangsa tersepit segera dijalankan dan mengambil masa kira-kira 30 minit sebelum berjaya dikeluarkan.
“Mangsa bagaimana pun disahkan meninggal dunia di tempat kejadian dan mayatnya diserahkan kepada pihak polis untuk tindakan lanjut,” katanya ketika dihubungi di sini hari ini.
Menurut beliau, pemandu lori yang cedera pada bahagian kepala dihantar menaiki ambulans ke hospital bagi mendapatkan rawatan.-K! ONLINE


26 ditahan berparti liar dalam kondo
Oleh SAFINA RAMLI

6 November 2021, 8:56 pm
GEORGE TOWN – Seramai 26 individu termasuk seorang remaja berusia 13 tahun yang leka berhibur dengan alunan muzik dalam parti liar ditahan polis selepas kondominium mewah yang disewa mereka di pusat bandar raya ini diserbu awal pagi tadi.
Serbuan kira-kira pukul 1.30 pagi oleh pasukan dari Jabatan Siasatan Jenayah Bahagian Maksiat, Judi dan Kongsi Gelap (D7) Ibu Pejabat Polis Kontinjen (IPK) Pulau Pinang itu dibuat selepas polis mendapat maklumat daripada orang awam.
Ketua Jabatan Siasatan Jenayah negeri, Senior Asisten Komisioner Rahimi Ra’ais berkata, siasatan mendapati individu terdiri daripada 15 lelaki dan 11 perempuan berusia 13 hingga 21 tahun itu merupakan kenalan.
“Mereka menyewa kondominium tersebut untuk sehari dengan kadar RM500 menerusi laman sosial untuk berparti.
“Soal siasat juga mendapati kadar sewa adalah RM30 seorang bagi perempuan dan RM50 seorang bagi lelaki,” katanya dalam satu kenyataan di Facebook PDRM Pulau Pinang hari ini.- K! ONLINE


Seorang ditahan kes bunuh ah long
Oleh MOHD YUNUS YAKKUB

6 November 2021, 10:21 pm
KLANG – Seorang lelaki yang dipercayai terlibat dalam pembunuhan ah long di Bandar Bukit Tinggi di sini berjaya ditahan hari ini.
Ketua Polis Daerah Klang Selatan, Asisten Komisioner Shamsul Amar Ramli berkata, penangkapan suspek berusia 33 tahun ditangkap pukul 6.30 petang di Jenjarom, Kuala Langat.
“Permohonan reman terhadap suspek akan dilakukan di Mahkamah Klang, esok. Kes disiasat mengikut Seksyen 302 Kanun Keseksaan,” katanya dalam kenyataan hari ini.
Kosmo! Online terdahulu melaporkan seorang lelaki dipercayai ah long mati ditetak dengan parang oleh dua penjenayah selepas menikmati makanan di sebuah kopitiam di Lorong Batu Nilam 27A, Bandar Bukit Tinggi, di sini.
Dalam kejadian kira-kira pukul 12.20 tengah hari itu, mangsa berusia 47 tahun sempat melarikan diri di celahan kenderaan sebelum rebah dan maut di hadapan sebuah restoran lain. -K! ONLINE


Kedah benam Kelantan United 3-1
Oleh YATIMIN ABDULLAH

6 November 2021, 11:26 pm
KOTA BHARU – Kedah Darul Aman FC (KDA FC) membenam Kelab Bola Sepak Kelantan United (KUFC) 3-1 pada aksi Kumpulan C, Piala Malaysia di Stadium Sultan Muhammad IV di sini sebentar tadi.
KDA FC berada di depan apabila pemain tengah, Mohd. Syazwan Zainon melakukan rembatan kencang dari dalam kotak penalti pada minit ke-34 untuk menewaskan penjaga gol KUFC, Mohamad Fikri.
Dua minit berselang, kapten KDA FC, Baddrol Bakhtiar mengukuhkan kedudukan dengan gol kedua dan keputusan itu kekal hingga tamat separuh masa pertama.
Pada babak kedua, pemain KUFC, Fakrul Zaman Wan Abdullah berjaya merapatkan kedudukan apabila meledak jaringan pertama pasukannya pada minit ke-73 menerusi sepakan percuma dari luar kotak penalti.
Pemain gantian KDA FC, Muhammad Fayadh Mohd. Zulkifli Amin membunuh sisa-sisa perjuangan KUFC apabila meledak jaringan ketiga pada minit ke-85 selepas tenang menyudahkan hantaran lintang Azamuddin Akil. Kedudukan 3-1 kekal sehingga wisel penamat perlawanan.-K! ONLINE


Ops Merah kesan 2,058 kesalahan babitkan penunggang p-hailing
Oleh MOHD. HUSNI MOHD. NOOR

6 November 2021, 9:43 pm
PUTRAJAYA – Jabatan Pengangkutan Jalan (JPJ) mengesan 2,058 kesalahan membabitkan penunggang perkhidmatan p-hailing di seluruh negara menerusi menerusi Ops Merah yang dilaksanakan bermula 8 Oktober lalu.
Pengarah Bahagian Penguatkuasanya, Datuk Lokman Jaman berkata, kesalahan itu dikesan hasil pemeriksaan terhadap 11,762 motosikal bermula 8 Oktober hingga Jumaat lalu.
Beliau berkata, pelbagai kesalahan dilakukan termasuk tidak mematuhi lampu isyarat, tiada lesen memandu, tiada perlindungan insurans dan menggunakan telefon bimbit ketika menunggang.
“Kesalahan lain termasuk melawan arus, tidak memakai topi keledar, mengubah suai kenderaan termasuk nombor pendaftaran dan kesalahan-kesalahan lain.
“Operasi khas ini bertujuan memantau tahap pematuhan undang-undang jalan raya di bawah Akta Pengangkutan Jalan (APJ 1987) dan mengadakan program advokasi dengan memberi fokus utama kepada kenderaan motosikal yang menjalankan perkhidmatan p-hailing,” katanya menerusi satu kenyataan hari ini.- K! ONLINE


Lelaki berbogel ditemui terperangkap di dalam dinding pawagam
Oleh KOSMO!

6 November 2021, 9:00 pm
SYRACUSE, NEW YORK – Seorang lelaki diselamatkan anggota bomba selepas ditemui terperangkap dalam keadaan berbogel di dalam dinding sebuah pawagam di New York, lapor Badan Penyiaran British (BBC) hari ini.
Jabatan Bomba Syracuse menerima panggilan kecemasan pada pukul 7.30 pagi (waktu tempatan) selepas seorang individu terdengar bunyi seperti hentakan dari dalam dinding dan suara merayu meminta pertolongan.
Pasukan penyelamat kemudiannya bertindak merobohkan sebahagian dinding tersebut dan mendapati seorang lelaki dalam keadaan berbogel berada di dalam  dinding itu.
Jabatan Bomba Syracuse dalam satu kenyataan di Facebook memaklumkan pihaknya tidak dapat memastikan bagaimana lelaki tersebut boleh memasuki ruangan sempit di belakang dinding itu.
Timbalan Ketua Bomba Syracuse, John Kane memberitahu media tempatan bahawa lelaki berkenaan bersembunyi di dalam ruang itu selama dua hari dan terperangkap setelah terjatuh ke dalam dinding tandas lelaki di pawagam tersebut.
Dia ketika ini dirawat di sebuah hospital tempatan.

Pihak polis berkata, lelaki itu berkemungkinan menghidap penyakit mental dan tidak akan didakwa atau dikenal pasti. – Agensi


Mangsa insiden kanvas terbang hadir di IPD Sepang
Oleh SUBKHI SUDARJI

6 November 2021, 7:54 pm
SEPANG – Penunggang motosikal yang terbabit dengan insiden kanvas ‘terbang’ hadir di Ibu Pejabat Polis Daerah (IPD) Sepang bagi membuat laporan hari ini.
Timbalan Ketua Polis Daerah Sepang, Superintendan Md. Noor Aehwan Mohammad berkata, mereka hadir ke IPD Sepang bagi membantu siasatan.
Menurutnya, berdasarkan rakaman percakapan penunggang motosikal, Ali Zahid, kejadian berlaku ketika dia bersama rakannya yang menaiki motosikal Yamaha LC135 dar arah Puchong menghala ke Cyberjaya.
“Setibanya di Jalan Cyberjaya (Dengkil)/Puchong dan ketika menunggang, motosikal di lorong tengah, tiba-tiba sebuah kanvas dari sebuah lori yang berada di hadapannya telah tercabut dan melayang terkena pada bahagian hadapan motosikal.
“Keadaan ini telah menyebabkan pengadu hilang kawalan serta terbabas ke kiri jalan dan terlanggar kenderaan lain yang berada di lorong sebelah kiri motosikal,” katanya menerusi satu kenyataan hari ini.
Md. Noor Aehwan berkata, pengadu yang berusia 26 tahun memaklumkan, ekoran kejadian tersebut dia dan rakannya mengalami kecederaan luka-luka pada tangan kiri dan kanan, bahu kanan, lengan tangan  kaki, paha kanan serta lutut kanan dan punggung.

“Pengadu turut memaklumkan, selepas kejadianberkenaan, pemandu lori tersebut telah berhenti di tepi jalan memberikan bantuan kepadanya dan rakannya serta membawa mereka ke klinik bagi mendapatkan rawatan.
“Mangsa memberitahu kelewatan membuat laporan polis adalah kerana beranggapan kes kemalangan tersebut telah selesai secara baik,” ujarnya.
Tambah Md Noor Aehwan, kes berkenaan disiasat di bawah Seksyen 42 APJ 1987. – K! ONLINE


91 maut lori tangki minyak meletup di Sierra Leone
Oleh KOSMO!

6 November 2021, 7:50 pm
FREETOWN, SIERRA LEONE – Sekurang-kurangnya 91 orang maut manakala sebilangan besar lagi cedera apabila sebuah lori tangki yang membawa bahan api meletup di bandar Freetown, Sierra Leone, lapor stesen penyiaran CNN hari ini.
Pengarah Komunikasi Agensi Pengurusan Bencana Kebangsaan Sierra Leone, Mohamed Lamrane Bah berkata, pihak berkuasa telah memindahkan mangsa-mangsa cedera ke hospital dan mengumpul mayat-mayat yang bergelimpangan.
Kerja-kerja menyelamat di lokasi kejadian juga telah ditamatkan.
Menurut beberapa saksi, insiden itu berlaku apabila sebuah kenderaan terbakar berdekatan sebuah stesen minyak akibat kemalangan jalan raya.
Api kemudiannya merebak dan membakar orang ramai yang berada di dalam kenderaan dan di jalan raya berhampiran lokasi kemalangan.
“Saya ingin menzahirkan rasa simpati terhadap anggota keluarga kesemua mangsa. Kerajaan akan melakukan apa yang termampu untuk membantu keluarga yang terjejas,” kata Presiden Julius Maada Bio di Twitter. – Agensi


Tiada akuan bersumpah untuk calon PN
Oleh MOHD YUNUS YAKKUB

6 November 2021, 7:44 pm
SHAH ALAM – Perikatan Nasional (PN) belum bercadang melaksanakan akuan bersumpah (SD) kepada mana-mana calon mereka yang bertanding di Pilihan Raya Negeri (PRN) Melaka bagi mengelakkan insiden lompat parti.
Pengerusi PN, Tan Sri Muhyiddin Yassin berkata, pihaknya yakin dengan semua calon tersebut yang telah diputuskan parti masing-masing.
“Setakat hari ini, kita tiada rancangan mengenakan SD dan sebagainya dan masih yakin calon kita ini cukup setia selepas diputuskan oleh parti masing-masing.
“Jadi, saya yakin kepimpinan parti masing-masing tahu siapa mereka (calon) dan memastikan kesetiaan mereka tidak berbelah bahagi selepas selesai PRN ini. InsyaAllah,” katanya pada sidang akhbar selepas mengumumkan calon PN bagi PRN Melaka.
Beliau turut memberitahu, tindakan UMNO untuk bertanding dalam PRN Melaka menerusi tiket Barisan Nasional adalah keputusan yang telah dibuat parti itu.
Jelas Muhyiddin, semua maklum ada beberapa usaha dibuat sebaik mungkin bagi mengelakkan pertembungan berkenaan.

“Bagi kita sebagai PN dalam apa jua keadaan akan meneruskan rancangan memasuki pilihan raya di Melaka.
“Selain itu, tiada calon Ketua Menteri (dari PN) akan dimaklumkan ketika ini dan menumpukan kepada PRN terlebih dahulu ,” ujarnya.
Ketika ditanya sama ada keputusan PN bertanding itu akan menjejaskan pentadbiran kerajaan Persekutuan, beliau menegaskan tidak akan memberikan impak kerana kerajaan sedia ada dibentuk menerusi kerjasama dan persefahaman pelbagai parti.
“Saya berharap tiada isu yang timbul dan percaya Perdana Menteri (Datuk Seri Ismail Sabri Yaakob) menguruskan dengan baik dan mengambil kira parti-parti yang ada,” jelasnya. -K!ONLINE


Recommend.my sedia perkhidmatan professional selenggara rumah
Oleh KOSMO!

6 November 2021, 8:20 pm
PETALING JAYA – Kumpulan Recommend menawarkan platftorm lebih mudah kepada isi rumah di negara untuk mencari perkhidmatan profesional seperti penyelenggaraan rumah, pembaikan, perkakas, pembersihan dan lain-lain perkhidmatan.
Menerusi aplikasi yang dibangunkan kumpulan tersebut yang dinamakan Recommend.my, terdapat lebih daripada 200 perkhidmatan yang pasti memudahkan pengguna yang memerlukan perkhidmatan profesional seperti itu.
Pengasas Bersama dan Ketua Pegawai Eksekutif Kumpulan Recommend, Jes Min Lua berkata, idea penubuhan aplikasi itu tercetus susulan tidak banyak syarikat yang menyediakan kemudahan menerusi platform digital.
Selain memudahkan pelanggan katanya, platform itu juga menyediakan peluang pekerjaan kepada mereka yang menawarkan perkhidmatan profesional.
“Terdapat peningkatan yang ketara dalam permintaan untuk perkhidmatan profesional, terutama pada masa pandemik di mana ramai yang ‘terkurung’ di rumah.
“Perkhidmatan profesional yang terdapat di Recommend.my telah dipantau sebelum pengesyoran dibuat kepada pelanggan,”katanya dalam satu kenyataan.

Menurut Min Lua lagi, platform tersebut turut menawarkan khidmat kontraktor yang telah diluluskan dan ulasan tentang perkhidmatan mereka bagi membantu para pelanggan membuat keputusan yang tepat.
Katanya, pelanggan boleh memilih untuk membuat tempahan perkhidmatan penyelenggaraan rumah atau mendapatkan sebut harga dari perkhidmatan profesional yang sedia ada.
Recommend.my turut menawarkan perkhidmatan profesional untuk isi rumah menerusi aplikasi Superapp seperti Boost e-wallet, jenama pengguna seperti IKEA, dan aplikasi komuniti seperti Mah Sing MConcierge dan JagaApp.-K! ONLINE


PRN Melaka: 2 Adun punca PRN Melaka wakili PH
Oleh MOHD RASDAN AHMAD

6 November 2021, 8:37 pm
PETALING JAYA – Dua bekas Ahli Dewan Undangan Negeri (ADUN) yang dipecat daripada UMNO akan bertanding atas tiket Pakatan Harapan (PH) pada (Pilihan Raya Negeri (PRN) Melaka, 20 November ini.
Pengerusi PH, Datuk Seri Anwar Ibrahim berkata, bekas ADUN Sungai Udang, Datuk Seri Idris Haron dan bekas ADUN Pantai Kundor, Datuk Nor Azman Hassan, masing-masing menyertai PKR dan Amanah.
Idris yang juga bekas Ketua Menteri Melaka akan bertanding di kawasan Dewan Undangan Negeri (DUN) Asahan manakala Nor Azman akan mempertahankan DUN Pantai Kundor.
Untuk rekod kedua-dua mereka pada bulan lalu menarik sokongan kepada kerajaan Melaka diterajui UMNO sehingga PRN perlu diadakan.-K! ONLINE.


PRN Melaka: Putra pertaruh 5 calon
Oleh MOHD RASDAN AHMAD

6 November 2021, 8:11 pm
PETALING JAYA – Parti Bumiputra Perkasa Malaysia (Putra) turut menamakan lima calon mewakili parti tersebut bagi menghadapi Pilihan Raya Negeri (PRN) Melaka 20 November ini.
Lima calon tersebut adalah, Mohd Aluwi Sari yang bakal bertanding di Dewan Undangan Negeri (DUN) Pengkalan Batu, Mohamad Hashidi Mohd. Zin (Paya Rumput) dan Nazatul Asyraf Md. Dom (Sungai Rambai).
Laila menjadi calon wanita tunggal mewakili Putra di PRN Melaka.
Dua lagi bakal calon adalah, Laila Norinda Maon (Gadek) serta Mohd. Faizal Amzah di DUN Duyung. – K! ONLINE.


Rekod PN tadbir negara jadi rujukan rakyat Melaka
Oleh MOHD YUNUS YAKKUB

6 November 2021, 7:42 pm
SHAH ALAM – Rekod kerajaan Perikatan Nasional (PN) mentadbir negara boleh dijadikan rujukan utama oleh pengundi negeri Melaka.
Pengerusi PN, Tan Sri Muhyiddin Yassin berkata, kita prihatin kepada nasib rakyat dan melaksanakan apa jua perkara yang boleh membantu rakyat menghadapi waktu yang paling sukar dalam hidup mereka.
“Saya tidak berniat untuk mendabik dada, tetapi lihatlah kejayaan yang kita capai hari ini dalam pengurusan pandemik dan bantuan untuk rakyat hasil daripada usaha-usaha yang dilakukan oleh kerajaan Perikatan Nasional.
“Inilah buku rekod kita yang akan kita bentangkan kepada rakyat negeri Melaka sebagai panduan untuk mereka membuat pilihan yang terbaik,” katanya ketika berucap dalam majlis pengumuman calon PN di sini hari ini.
Beliau turut menegaskan PN telah mengambil keputusan bertanding di semua 28 kerusi Dewan Undangan Negeri (DUN) Melaka.
Keputusan itu seterusnya menyaksikan pertandingan tiga penjuru selepas Barisan Nasional dan Pakatan Harapan yang telah mengumumkan calon mereka yang bertanding di PRN Melaka.

“Daripada keseluruhan 28 kerusi DUN Melaka, Parti Pribumi Bersatu Malaysia (Bersatu) bertanding 15 kerusi, Pas (8) dan Gerakan (5).
“Dari segi latar belakang calon, 43 peratus adalah berusia 40 tahun ke bawah dan sebahagian besarnya adalah golongan profesional dan berpendidikan tinggi,” katanya. – K!ONLINE


Polis nafi aduan wanita tidak diambil tindakan
Oleh ASLIZA MUSA

6 November 2021, 8:53 pm
IPOH – Polis menafikan dakwaan seorang wanita yang tular dalam aplikasi Tiktok berkaitan tiada tindakan diambil terhadap aduannya yang berdepan ancaman keselamatan.
Berdasarkan video berdurasi satu minit 44 saat yang dimuat naik itu, wanita terbabit mendakwa telah dua kali menghubungi balai polis untuk memohon bantuan kerana bimbang keselamatannya dan anak.
Menerusi video tersebut, wanita itu juga mendakwa telefon bimbitnya telah digodam yang dikatakan mempunyai kaitan dengan suaminya.
Ketua Polis Perak, Datuk Mior Faridalathrash Wahid berkata, semakan mendapati wanita itu pernah menghubungi Balai Polis Kampung Rapat pada pukul 7.15 pagi semalam dan mendakwa terdapat kenderaan mencurigakan berlegar-legar di kawasan rumahnya.
“Pegawai polis yang tiba di lokasi kejadian telah membuat pemantauan dan pemeriksaan, namun tidak menjumpai kenderaan mahupun individu yang mencurigakan.
“Hasil semakan mendapati, wanita itu pernah membuat enam laporan polis mengenai masalah rumah tangga dan satu laporan berkaitan peranti komunikasi digodam. Kesemua laporan polis itu dibuat pada tahun ini dan kita telah mengambil tindakan sewajarnya ke atas laporan berkenaan,” katanya di sini hari ini.

Menurut Mior Farid, bagi memastikan keselamatan wanita itu, seorang pegawai polis daripada Bahagian Siasatan Seksual, Wanita dan Kanak-kanak (D11), Jabatan Siasatan Jenayah (JSJ) Ipoh telah dihantar ke rumahnya.
Bagaimana pun katanya, wanita itu enggan memberi kerjasama kepada pihak polis.-K! ONLINE


Dua kes pertama subvarian Delta AY.4.2 dikesan
Oleh SITI A'ISYAH SUKAIMI

6 November 2021, 7:49 pm
PUTRAJAYA – Dua kes pertama Covid-19 subvarian Delta AY.4.2 dikesan di negara ini melibatkan kes import iaitu pelajar Malaysia yang pulang dari United Kingdom (UK) pada 2 Oktober lalu.
Ketua Pengarah Kesihatan, Tan Sri Dr. Noor Hisham Abdullah berkata, mereka masuk melalui Pintu Masuk Antarabangsa (PMA), Lapangan Terbang Antarabangsa Kuala Lumpur (KLIA) dan telah menjalani ujian RT-PCR serta didapati negatif untuk SARS-CoV-2 bagi sampel pertama.
“Bagaimanapun keputusan tersebut positif apabila diuji pada sampel kedua yang diambil pada 7 Oktober semasa dalam tempoh kuarantin.
“Sampel-sampel ini telah menjalani penjujukan genom penuh di UKM Medical Molecular Biology (UMBI-UKM) dan laporan keputusan telah dikeluarkan pada 30 Oktober,” katanya dalam satu kenyataan di sini hari ini.
Beliau berkata, varian AY.4. adalah salah satu lineage Delta dan pada masa ini terdapat lebih dari 75 jenis lineage berasal dari Delta.
Tambah beliau, vaksin yang digunakan sekarang masih berkesan terhadap varian ini dan langkah-langkah seperti kuarantin, pengujian dan sebagainya yang dijalankan dapat membantu mengurangkan risiko penularan varian ini di Malaysia terutama di PMA. – K! ONLINE


Lelaki tidak sengaja buang wang tunai RM90,000
Oleh KOSMO!

6 November 2021, 8:00 pm
ATHENS, GREECE – Seorang pemilik sebuah perniagaan hampir berputih mata apabila tanpa sengaja telah membuang wang tunai berjumlah £16,000 (RM89,842) yang mahu disimpan di dalam bank kerana menyangka ia merupakan sampah sarap, lapor akhbar Daily Star semalam.
Individu yang tidak didedahkan identitinya itu telah meletakkan wang tunai tersebut di dalam dua bungkus beg plastik sampah.
Dia berbuat demikian kerana mahu mendepositkan wang tersebut ke dalam sebuah bank Isnin depan.
Selain mahu menyimpan wang, lelaki itu juga ingin membuang beberapa kotak berisi sampah sarap.
Dia kemudiannya membuang plastik sampah yang ada padanya bersama plastik berisi wang tunai tersebut sebelum kembali semula ke kedainya.
Lelaki berkenaan kemudiannya tersedar akan kesilapannya selepas mendapati tiada wang di dalam mesin daftar tunai di kedainya.

“Saya memerhatikan keadaan sekeliling dan tersedar akan kesilapan yang telah saya lakukan.
Saya mula panik dan berlari ke luar untuk menahan sebuah kenderaan majlis perbandaran yang sedang melalui kawasan kedai serta memaklumkan kepada tiga orang pekerjanya tentang apa yang telah berlaku,” katanya.
Pekerja majlis perbandaran itu kemudiannya menjejaki lori sampah yang membawa sampah bersama wang tunai tersebut sebelum ia tiba di kawasan pembakaran.
Mereka akhirnya berjaya menemui beg plastik sampah pertama dan kemudiannya menemui plastik sampah kedua yang berisi wang tunai tersebut. – AGENSI


PRN Melaka : Bersatu monopoli calon PN
Oleh MOHD YUNUS YAKKUB

6 November 2021, 6:39 pm
SHAH ALAM – Perikatan Nasional (PN) meletakkan 15 calon daripada Parti Pribumi Bersatu Malaysia (Bersatu) dalam Pilihan Raya Negeri (PRN) Melaka.
Ini termasuk Datuk Mas Ermieyati Samsudin yang akan bertanding di Tanjung Bidara.
Manakala, lapan calon daripada Pas dan selebihnya lima dari Parti Gerakan Rakyat Malaysia (Gerakan). Melaka mempunyai 28 Dewan Undangan Negeri.
Pengumuman calon tersebut disempurnakan Pengerusi Parti Perikatan Nasional, Tan Sri Muhyiddin Yassin. -K!ONLINE


Pak Nil dapat ucapan hari lahir daripada PM
Oleh MOHAMMAD SHAHEMY AZMI

6 November 2021, 6:54 pm
PETALING JAYA – Pengacara tersohor negara Datuk Aznil Nawawi berterima kasih kepada Perdana Menteri Malaysia, Datuk Seri Ismail Sabri Yaakob apabila memberikan ucapan sempena ulang tahun kelahirannya hari ini.
Menerusi satu hantaran video yang dimuat naik dalam Instagram miliknya, Aznil atau lebih mesra disapa Pak Nik berkongsi video ucapan daripada Ismail Sabri sempena hari jadinya yang ke-59 tahun.
“Hai Pak Nik, selamat hari jadi. Semoga panjung umur, murah rezeki dan terus cemerlang. Okay Pak Nil selamat hari jadi,” ucap Ismail Sabri dalam video tersebut.
Menganggap ucapan itu sebagai satu kenangan istimewa, Aznil memuat naik video tersebut dalam media sosial miliknya sebagai tanda penghargaan dan kenang-kenangan.
Bahkan, bekas pengacara program reality Akademi Fantasia itu juga berseloroh apabila meminta stesen televisyen untuk membuat liputan tentang ucapan daripada Perdana Menteri itu.
“Buletin Utama (TV3) dan Astro Awani tak nak buat liputan pasal video ini ke?

“Terima kasih Yang Amat Berhormat Perdana Menteri atas ucapan,” tulis Aznil.
Sekadar info, Aznil yang juga pemegang Ijazah Sarjana Muda Ekonomi dari Universiti Malaya dilahirkan pada 6 November 1962 di Kampung Datuk Keramat, Kuala Lumpur.
Aznil memulakan kerjaya penyiarannya pada tahun 1990 sebagai penyampai berita dan wartawan di TV3. Sepanjang berada di bawah bumbung stesen penyiatan swasta itu, Aznil pernah mengendalikan beberapa rancangan hiburan popular, antaranya Melodi dan Pop Kuiz. – K! ONLINE